description: Mehhiko loodeosas tapsid eile relvastatud isikud rünnakus sõjaväekonvoile viis sõdurit ja röövisid meditsiiniteenistuse auto koos haavatud kurjategijaga.

title: Mehhikos tapeti rünnakus sõjaväekonvoile viis sõdurit

maintext:
Culiacáni linna põhjaosas korraldatud rünnakus, milles kasutati granaate ja tulirelvi, sai veel 10 inimest vigastada. Lisaks põles maha üks maastur. Kurjategijad varitsesid sõjaväelasi mitmes sõidukis.
Võimud teatasid esialgu nelja sõduri hukkumisest, ent regionaalse sõjaväejuhi Alfonso Duarte sõnul hukkus viis sõjaväelast.
Duarte ütles ajakirjanikele, et rünnaku korraldasid ilmselt vangistatud narkoparuni Joaquin «Jupats» Guzmáni pojad.
«Oleme mures. See oli argpükslik tegu,»ütles Sinaloa osariigi valitsuse peasekretär Gerardo Vargas Landeros pärast rünnakut Sinaloa narkokartelli kantsi Culiacáni linna lähedal. Duarte sõnul võitleb Guzmáni vend Aureliano Guzmán Loera ehk «El Guano» piirkonnas kontrolli pärast uimastitootmise üle Beltrán Leyva narkokartelliga.
Guzmáni kaks poega Jesus Alfredo ja Ivan on võimude poolt tagaotsitavad. Guzmán ise on alates jaanuarist vahi all ja ootab väljaandmist Ameerika Ühendriikidele.


description: Rohkem kui 2000 meeleavaldajat marssis laupäeval läbi Bukaresti, nõudes Rumeenia taasühinemist Moldovaga.

title: Fotod: Bukarestis nõudsid meeleavaldajad Rumeenia taasühinemist Moldovaga

maintext:
Meeleavaldajad lehvitasid praktiliselt ühesuguseid Rumeenia ja Moldova lippe ning skandeerisid «Bessaraabia on osa Rumeeniast».
Meeleavaldajate ja politsei vahel puhkesid kähmlused ning AP fotograaf nägi vähemalt kahe protestija vahistamist.
Bessaraabia läks 1918. aastal Rumeenia koosseisu ja oli seda kuni 1940. aastani, mil Nõukogude Liit selle territooriumi annekteeris ja moodustas Moldaavia NSV. Nõukogude Liidu lagunemisel kuulutas Moldova end 1991. aastal iseseisvaks.
Neli viiendikku Moldova neljast miljonist elanikust on rumeenia taustaga.
Rumeenia ja Moldova taasühinemisel ei ole aga kummaski riigis laia toetuspinda.

fasttext_language: et


description: Lõuna-Saksamaal Freiburgis peksti surnuks mees, kes otsustas kohaliku kiriku lähedal oma loomulikke vajadusi rahuldada.

title: Saksamaal peksti surnuks kiriku kõrvale urineerinud mees

maintext:
51-aastase ohvri poja sõnul puhkes kaklus siis, kui ta isa oli kiriku juures ennast kergendamas. Esmalt olid tülinorijatest mehed teda sõimanud, seejärel tulid kallale. Pealtnägijate sõnul olid kolm ründajad kolmekümnendates eluaastates, neljas ja kõige turjakam aga viiekümnendates. Kõik nad olevat olnud «vahemereliku väljanägemisega».
Pärast peksasaamist kaebas sakslane valude üle ülakehas, kuid jõudis enne kiirabi saabumist hinge heita. Politsei teatas, et tegeleb kahtlusaluste otsimisega.


description: Süüria Inimõiguste Vaatluskeskuse andmetel vallutasid Türgi toetusega Süüria ülestõusnud täna ISISelt linna riigi põhjaosas.

title: Türgi toetusega Süüria mässulised vallutasid Dabiqi linna

maintext: Mässulised vallutasid Dabiqi pärast seda, kui ISISe liikmed piirkonnast taandusid, edastas keskus. Dabiq on ISISe jaoks sümboolse tähendusega, sest islami sunniitlikus voolus leviva ettekuulutuse põhjal toimub seal kristlaste ja moslemite viimsepäevalahing.


description: Mehhikol on kavas anda kurikuulus narkoparun Joaquin «El Chapo» Guzman järgmise aasta algul USA-le välja, ütles täna riikliku julgeolekunõukogu juht.

title: Mehhiko annab narkoparun "El Chapo" USA-le välja

maintext:
«Me loodame (teha seda) jaanuaris või veebruaris,» ütles Renato Sales Heredia vastuseks telekanali Televisa küsimusele, millal Sinaloa narkokartelli juht, keda USA süüdistab tapmistes ja uimastiäris, Ühendriikidele välja antakse.
USA-s läheb Guzman uuesti kohtu alla, kuna teda süüdistatakse seal mitmes mõrvas.
Guzman jõudis viimati rahvusvahelisse meediasse möödunud aastal, kui ta põgenes juulis Altiplano vanglast, Mehhiko võimud tabasid ta 2016. aasta jaanuaris.
Guzman põgenes vanglast ka 2001. aastal ja tal õnnestus end peita kuni 2014. aasta veebruarini.


description: Leedu avaldas täna oma kodanikele käsiraamatu, mis juhendab, kuidas käituda Venemaa rünnaku korral, vahendab CNN.

title: Leedu avaldas käsiraamatu, kuidas toimida Venemaa rünnaku korral

maintext:
Alates ajast, mil Venemaa 2014. aastal Krimmi annekteeris, on Baltimaades kasvanud ärevus idanaaber Venemaa tegevuse osas. Selle tulemusena väljastas Leedu valitsus täna 75-leheküljelise juhise, kuidas käituda, kui riiki sisse tungitakse. Juhendi pealkiri on «Ettevalmistused hädaolukorraks ja sõjaks».
«Naaberriik Venemaa käitumisele tuleb tähelepanu pöörata,» seisab käsiraamatus. «See riik ei kahtle oma naabrite vastu sõjalise jõu kasutamise osas ning praegugi jätkab ta agressiooni Ukraina vastu.»
See on juba kolmas kord, mil Leedu valitsus on pärast Krimmi annekteerimist säärase juhendi ilmutanud. Eelmine, 2015. aasta detsembris ilmunu, kandis pealkirja «Ettevalmistused hädaolukordade ja sõja üle elamiseks: rõõmus lähenemine tõsistele soovitustele». Raamatus olid illustratsioonid perekonnast ja nende kassist ning see kandis sõnumit, et kuigi ükski riik ei ole probleemide eest kaitstud, ei maksa külvata hädaolukordades paanikat.
Viimase väljaande juures siis küll midagi rõõmsat ei ole. See tegeleb küsimusega, kuidas koguda Vene invasiooni korral informatsiooni ja tutvustab Vene relvastuse erinevaid aspekte. Lisaks antakse seal ka esmaabijuhiseid ja õpetatakse looduses ellu jääma.
Raamatust ilmub 30 000 eksemplari, mis on saadaval koolides ja raamatukogudes ning see avaldatakse ka internetis.
Leedu kaitseministeeriumi töötaja ja raamatu autori Karolis Aleksa sõnul on võõrinvasiooni korral rahvas esimene kaitsesüsteem ning olulise informatsiooni edastamisega saavad inimesed luureteenistust ja sõdureid aidata.
«Inimesi ei hirmuta selline asi, pigem näeme, et rahvas on sellist juhendit oodanud,» sõnas Aleksa. Ta lisas, et sellise juhendi loomine ja avalik levitamine võib Venemaad võimalikust agressioonist loobuma sundida.
«See saadab Venemaale sõnumi – ärge tehke seda. Me oleme valmis ja ei lase end eksitada nagu Ukrainas,» ütles Aleksa.


description: Mässulised ründasid esmaspäeva õhtul Pakistani edelaosas Quetta lähedal politsei väljaõppekeskust.

title: Mässulised ründasid Pakistani edelaosas politsei väljaõppekeskust

maintext:
Rünnaku sihtmärgiks oli Quettast 20 kilomeetrit lõunas asuv Belutšistani politseikolledž.
«Viis kuni kuus terroristi ründas politsei väljaõppekeskuse hostelit. Sündmuskohale saabusid armeeüksused. Operatsioon kestab,» ütlesid relvajõud avalduses.
Quetta haiglad seati eriolukorda. CNNi andmeil on haavatuid vähemalt 20, BBC teatel 25. Sajad kadetid arvatakse olevat pantvangis.
Siseminister Mir Sarfaraz Ahmed Bugti sõnul elab kolledži hostelis tavaliselt umbes 700 kadetti, kuid «hiljuti osa neist lõpetas, nii et ma ei oska öelda, kui palju seal praegu neid on».
Rünnaku eest ei ole ükski rühmitus vastutust võtnud.


description: Süürias võitlev Norrast pärit džihadist tappis oma rivaali kaheaastase poja peale mehe endise naisega abiellumist, väitis ajakirjanik Åsne Seierstad oma uues raamatus.

title: Norra ISISe võitleja tappis oma kaheaastase kasupoja


description: Kolm Rahvusvahelisel Kosmosejaamal (ISS) viibinud astronauti naasid täna Maale, maandudes Kasahstani Žezkazgani steppides.

title: USA, Venemaa ja Jaapani astronaudid naasid ISS-ilt


description: Perekondlik õhtusöök oleks võinud ühele prantsuse perele väga halvasti lõppeda, kuna pereema kartulikotis oli peidus Esimese maailmasõja aegne granaat, vahendab The Local.

title: Prantsuse naine leidis oma kartulikotist granaadi

maintext:
Grenoble`i linnas Prantsusmaal valmistas perenaine õhtusööki, kui tema pihku sattus kummaliselt raske ese. Kuna kotist välja tõmmatud asi ei näinud kartuli moodi välja, siis arvas perenaine, et tegu on kiviga ja pani selle lihtsalt kõrvale, rääkis ta ajalehele Le Dauphine Liberé.
Naine jätkas oma tavapärast söögivalmistamist ning alles siis, kui ta abikaasa koju saabus ja «kivi» vee alt läbi loputas, avastasid nad, et tegu oli vana granaadiga.
«Ma olin hirmul. Ma oleks võinud ennast õhku lasta,» sõnas naine.
Paar paigutas lõhkekeha ettevaatlikult tagaaeda ja kutsus politsei. Naise sõnul oli ta kartulid ostnud lähedalasuvalt Carrefour` turult, mis algatas peale juhtumit kriminaaluurimise.
Kartulid olid pärit Pas de Calais` piirkonnast Põhja-Prantsusmaal, kus paikneb palju Esimese maailmasõja lahinguväljasid ning kust leitakse regulaarselt plahvatamata lõhkekehasid.


description: ÜRO allorganisatsiooni Maailma toiduprogramm ( World Food Programm – WFP) teatel võib Jeemeni pikaajaline näljahäda ja alatoitumus kahjustad tervet põlvkonda.

title: WFP: nälg võib kahjustada Jeemenis tervet põlvkonda

maintext:
WFP teatel on Jeemenis aina enam lapsi, kes ei saa piisavalt süüa, vajades alatoitumuse tõttu haiglaravi, edastab Yle.
Maailma toiduprogramm jagab alates veebruarist igal kuul Jeemenis toiduabi umbes kolmele miljonile inimesele, kuid üha rohkem on neid, kes sellest abist sõltuvad. Abiandjate teatel on nad pidanud toidukoguseid hakkama vähendama.
Ametlikel andmetel on Jeemenis toiduabi vajajaid kuus miljonit, kuid sõjaliste konfliktide tõttu on raske paljude abivajajateni jõuda.
«Kuna üha enam lapsi ei saa korralikult süüa ja on pidevalt alakaalulised, see võib tekitada vigase põlvkonna,» teatas WFP Jeemeni programmi juht Torben Due.
Jeemeni haiglad ja kliinikud on täis alakaalulisi väikelapsi, kes vajavad kiiresti organismi tööks vajalike toitainete manustamist, kuid osa neist on juba nii haiged, et ellujäämine ei ole tõenäoline.
Lisaks näljale on Jeemenis ka kooleraepideemia, mis omakorda olukorda raskendab.
Jeemenis on pikka aega kestnud konfliktid, mille tõttu on seal raske tegeleda põllumajanduse ja toiduainete tootmisega. ÜRO andmetel elab umbes 80 protsenti jeemenlastest sõjapiirkondades ning üle kolme miljoni inimese on põgenenud nii sõja kui nälja eest.


description: Bratislavat ümbritsevate Väikeste Karpaatide mäenõlvadel märkan kauneid tornikeste ja tuulelippudega villasid. Osa neist on koduks saatkondadele, mida jälgivad lugematud kaamerasilmad.

title: Slovakkia ei pea end Kremli Trooja hobuseks ELis


description: Tänaseks kavandatud haigete ja haavatute evakueerimine Aleppo idaosast lükati edasi, teatas ÜRO ja nõudis Süüria konfliktipooltelt julgeolekutagatisi.

title: Haavatute Ida-Aleppost evakueerimine lükati edasi

maintext: «Haigete ja haavatute evakueerimist ei olnud kahjuks täna hommikul võimalik kavakohaselt alustada, sest vajalikud tingimused ei olnud täidetud,» ütles ÜRO humanitaarbüroo esindaja Jens Laerke.


description: Itaalia kesk- ja lõunaosa täna hommikul raputanud maavärin oli viimase 36 aasta tugevaim, teatasid seismoloogid.

title: Itaalia maavärin oli viimase 36 aasta tugevaim

maintext:
Itaalia tsiviilkaitse juht Fabrizio Curcio ütles, et maavärinas sai kannatada tosin inimest, kuid ühestki surmajuhtumist ei ole teada antud.
«Me kontrollime, kui mitu inimest sai kannatada, kuid hetkel ei ole meil teateid hukkunutest,» ütles Curcio.
Maavärin leidis aset kell 7.40 kohaliku aja järgi. Selle kese asus väikese mägilinna Norcia lähedal, kuid tõukeid oli tunda ka pealinnas Roomas ja 300 kilomeetri kaugusel Veneetsias.
Euroopa-Vahemere seismoloogiakeskuse andmeil oli värina magnituudiks 6,6 või 6,5. USA geoloogiakeskuse väitel oli magnituudiks 6,6 ning Saksa seismoloogide sõnul 6,5. USA geoloogiakeskuse andmetel oli maavärina kese ainult kilomeetri sügavusel, teistel andmetel kuni 10 kilomeetri sügavusel.
Itaalia keskosa raputas kolmapäeval 5,4 magnituudine maavärin, millele järgnes paar tundi hiljem 5,9 magnituudine tõuge, teatasid kohalikud seismoloogid.
Tegemist oli tugevaima maavärinaga alates 1980. aastast, mil riigi lõunaosa raputas maavärin magnituudiga 6,9, surmates 3000 inimest.
Norcia 14. sajandist pärit Püha Benedictuse katedraal, mis väidetavalt ehitati selle katoliku pühaku sünnikohta, varises kokku. Alles eelmisel nädalal inspekteeris katedraali kultuuriministeeriumi komisjon ning märkis vajadust teha remonttöid.
Purustusi oli ka Tolentino linnas, linnapea Guiseppe Pezzanesi ütles, et linna tabas kõige mustem päev.
Itaalia keskosa 24. augustil raputanud maavärinas magnituudiga 6,4 sai surma 297 inimest. Kõige rängemalt said kannatada Amatrice`i, Accumoli ja Arquata del Tronto linn.


description: USA demokraatide presidendikandidaat Hillary Clinton nimetas laupäeval "enneolematuks" ja "äärmiselt murettekitavaks" Föderaalse Juurdlusbüroo (FBI) otsust avada elektronkirjade asjus uus juurdlus.

title: Clinton nimetas FBI otsust äärmiselt murettekitavaks -

maintext:
FBI teavitas päev varem USA seadusandjaid, et on avanud uue juurdluse seoses Clintoni elektronkirjavahetusega tema välisministriks oleku päevilt.
"On üsnagi kummaline, et selline asi tehakse nii vähese informatsiooniga teatavaks otse enne valimisi," märkis Clinton oma toetajatele Florida osariigis korraldatud kampaaniaüritusel.
USA vabariiklaste presidendikandidaat Donald Trump muidugi tervitas FBI otsust.
"Hillary Clintonit ümbritsev korruptsioon on ennenägematu. Pange ta trellide taha," ütles Trump oma poolehoidjatele kõneledes.
"Ma hindan väga tõsiasja, et FBI-l ja justiitsministeeriumil oli julgust parandada kohutav viga, mille nad tegid, lõpetades uurimise süüdistust esitamata," lisas ta.


description: Austria välisministri sõnul peaks Euroopa Liit loobuma oma ebarealistlikust ettepanekust pagulased üle kogu bloki ümber jagada.

title: Euroopa Liit peaks põgenikekavast loobuma -

maintext:
Saksa päevalehele Welt am Sonntag usutluse andnud Sebastian Kurz ütles, et EL peaks lõpetama klammerdumise kava külge, mis näeb 160 000 põgeniku jaotamise liikmesriikide vahel. Vaid murdosa sellest plaanist on praeguseks teostatud.
«Eesmärk on täiesti ebarealistlik,» lausus ta, hoiatades, et riikide erimeelsused plaaniga seoses ohustavad kogu ühenduse ühtsust. Teine probleem on tema hinnangul see, et paljud põgenikud keelduvad minemast teatud riikidesse.
Konservatiivse ministri kommentaare ilmselt tervitatakse naaberriigis Ungaris, kus peaminister Viktor Orbán on teinud ägedat kihutustööd kohustuslike põgenikekvootide vastu.
Ungaris peetakse täna referendumit põgenikeküsimuses, mille Orbánii «ei» leer peaks prognooside kohaselt kindlalt võitma.
Kurz hoiatas kritiseerimast Ungari valitsuse seisukohta, mis on teravas vastuolus Saksa liidukantsleri Angela Merkeli avatud uste poliitikaga. «On ohtlik, kui mõned Euroopa Liidu riigid loovad mulje moraalsest üleolekust teiste liikmesmaade suhtes,» sõnas ta lehele.


description: Ameerika Ühendriikide vabariiklaste presidendikandidaat Donald Trump taunis eile demokraadist rivaali Hillary Clintoni karme sõnu Venemaa presidendi Vladimir Putini aadressil.

title: Trump: Clinton suhtub Putinisse liiga karmilt

maintext:
Trump ütles Ohio osariigis Springfieldis kampaaniaüritusel, et eksvälisminister räägib Putinist väga halvasti ning tema ei pea seda targaks käitumiseks.
«Kuidas sa võid kellestki nii halvasti rääkida?» küsis kinnisvaramagnaat ja märkis, et Venemaal on tuumarelvad. Trump on korduvalt väitnud, et USA jaoks oleks kasulik omada Venemaaga viljakaid töösuhteid.
«Oleks tore, kui me saaks omavahel läbi,» ütles Trump hiljem kampaaniaüritusel Toledos. Ta hoiatas, et Clintoni lähenemine Süüriale on konfliktis tuumarelvadega Venemaaga .ja võib viia kolmanda maailmasõjani.
Trumpi on kritiseeritud kogu kampaania vältel suutmatuse eest mõista hukka Putini üleastumisi ning keeldumise eest tunnistada USA luureametnike tuvastatud seoseid Venemaa ja hiljutiste häkkimiste vahel, mille eesmärk näib olevat 8. novembri Ühendriikide presidendivalimiste mõjutamine.
Clinton teatas pressiesindaja vahendusel, et kavatseb Putini poputamise asemel talle tema vastuvõetamatu käitumise tõttu vastu seista. Endist esileedit toetav erukindral John Allen lükkas tagasi väited sellest, et Clinton räägib Putinist halvasti. «Ma ei pea midagi, mida välisminister Clinton on Vladimir Putini kohta öelnud, valeks ning ei usu ka, et me saame praeguselt aluselt jätkata Venemaaga suhteid,» ütles Allen ajakirjanikele.
Putin ütles eile, et Venemaal ei ole Ühendriikide valimiskampaanias soosikuid ning seda juttu levitavad Hillary Clintoni huve kaitsvad inimesed.


description: Vene, Süüria ja Iraani välisminister leppisid kokku terrorismivastase võitluse tõhustamises Süürias, Damaskuse delegatsioon on valmis suunduma Genfi taastama läbirääkimisi opositsiooniga.

title: Lavrov: läbirääkimised Süüria pärast algavad uuesti

maintext:
«Rõhk oli peamiselt terrorivastase võitluse jätkamisel ja tõhustamisel, lahendades rööbiti humanitaarolukorra parandamise ja relvarahu taastamise küsimusi. Loomulikult oli kõne all Süüria läbirääkimiste igasuguste eeltingimusteta tähtaegne taastamine, nagu nõuab ÜRO otsus,» ütles Vene välisminister Sergei Lavrov Moskvas pressikonverentsil pärast kohtumist Iraani kolleegi Mohammad Javad Zarifi ja Süüria ametivennaga Walid Muallemiga.
«Kõiki ühendab arusaam muude võimaluste puudumisest, kui lahendada Süüria konflikti poliitilis-diplomaatiliste vahenditega. Toetasime Süüria juhtkonna plaani taastada poliitiline protsess,» lausus Lavrov.


description: Venemaa suursaadik Suurbritannias süüdistas Londonit selles, et venitab viisade väljastamisega Vene saatkonna töötajatele.

title: Venemaa: Suurbritannia venitab viisade väljastamisega

maintext:
Suursaadik Aleksander Jakovenko ütles, et Moskva esindus on niigi kokku kuivamas ja küsis, kas Suurbritannia üldse tahab Venemaa adekvaatset kohalolekut. Samuti kritiseeris ta välis- ja peaministrit väidetavate Vene-vastaste väljaütlemiste eest.
Yakovenko täpsustas, et kui saatkonna personal on naasnud Venemaale või saadetud mujale tööle, siis viisasid neid asendama mõeldud inimeste jaoks pole väljastatud. «Me lihtsalt ei mõista Suurbritannia strateegiat viisade andmisel,» lausus saadik.
Välisministeerium on viivitamist viisade väljastamisel eitanud. Suhted Suurbritannia ja Venemaa vahel pole kiita: tüliallikateks on nii Venemaa osalus Süürias ja Ukrainas kui ka endise salaluuraja Aleksander Litvinenko tapmine kümme aastat tagasi Londonis.
Oktoobris teatas välisminister Boris Johnson, et Venemaa riskib oma osaluse tõttu Süürias Aleppo linna humanitaarkriisis sellega, et muutub rahvusvaheliseks paariariigiks.


description: Ameerika Ühendriikides Louisville`is evakueeriti  eile lennufirma Southwest Airlines lennuki pardal olnud reisijad, kuna ühe reisija nutitelefon, mis väidetavalt oli Samsungi Galaxy Note 7, hakkas suitsema.

title: USAs evakueeriti lennureisijad suitsema hakanud nutitelefoni tõttu

maintext:
Tegemist on seega juba mitmenda sellise juhtumiga, milles Samsungi uue telefoniga probleemid tekkisid, edastab wthr.com.
Louisville´i lennujaama esindaja Natalie Chaudoin teatas kanalile Wave 3, et Boeing 737 oli valmis õhkutõusmiseks, et lennata Baltimore`i, kuid ilmnes, et pardal tekkis nutitelefoni tõttu kell 9.20 hommikul kohaliku aja järgi ohuolukord. Evakueeriti 75 inimest, keegi kannatada ei saanud, kuid lennuki põrandakattesse jäi põletusjälg kohta, kuhu mees viskas ülekuumenenud telefoni.
Kohale kutsuti tuletõrjeüksus, mille juhi Kevin Fletcheri kinitusel tuli lennukitäis inimesi vahetult enne väljalendu evakueerida.
Boeing 737 pardal olnud Brain Greeni teatel ostis ta uue Galaxy Note 7 kaks nädalat tagasi. Kuna Samsung palus ohtlikuks osutunud nutitelefonid tagastada, siis ka tema tegi seda ja sai vastu uue, mille ta arvas töökorras olevat. Lennuki pardal pani ta nutitelefoni taskusse, kui siis märkas kummalisust.
«Panin telefoni taskusse ja paar sekundit hiljem kuulsin heli, nagu keegi oleks krõpsuga suletava kilekoti avanud. Vaatasin ringi ja siis nägin, et mu taskust tuleb suitsu, tegemist oli minu nutitelefoniga,» meenutas ameeriklane.
Samsung, Southwest Airlines ja USA lennuturvalisuse amet ei kinnitanud, et tegemist oli just Galaxy Note 7-ga, kuid nad uurivad juhtunut.


description: Itaalia keskosas veetsid tuhanded inimesed öö autos, telgis ja ajutistes varjualustes, sest üleeile varahommikul oli riiki raputanud aastakümnete tugevaim maavärin magnituudiga 6,6.

title: Elu Itaalias maavärina järel: pole enam kooli, kirikut ega politseijaoskonda

maintext:
36 aasta tugevaim maavärin toimus kell 7.40 kohaliku aja järgi. Selle kese asus väikese mägilinna Norcia lähedal, kuid tõukeid oli tunda ka pealinnas Roomas ja 300 kilomeetri kaugusel Veneetsias.
Itaalia võimud Norcia rusude vahelt päästetud koeraga. Fotod: Scanpix
Keegi looduskatastroofis surma ei saanud, kuid umbes 20 inimest sai vigastada. Tugevad järeltõuked raputasid riiki ka täna öösel, neist võimsam oli magnituudiga 4,2.
Paljud Norcia elanikud otsustasid eile õhtul koju jääda, teised veetsid öö linna ääres telkides ning osa läksid võimude pakutud ajutistesse varjupaikadesse Aadria mere rannikul.
Norcia elanikud linna sisse seatud ajutises varjupaigas.
BBCga kõnelnud Norcia elanik Stefano Boldrini elab praegu oma kaheksa-aastase tütrega kaubikus. Kui reporter talt küsis, kas ta kavatseb kodukanti jääda, vastas mees: «Kuidas ma saaksin? Siin pole enam kooli, kirikut ega politseijaoskonda. Siin pole enam üldse midagi järel.» Linnas hävis maavärina tõttu ka keskaegne Püha Benedictuse basiilika.
14. sajandist pärit Püha Benedictuse basiilika enne ja pärast üleeilset maavärinat.
Paljude inimeste elu võis päästa see, et möödunud nädala keskel evakueeriti paljudest haprama ehitusega hoonetest asukaid.
Tugevad järeltõuked raputasid riiki ka täna öösel, neist võimsam oli magnituudiga 4,2.


description: Tuneesia pealinnas Tunises maabus 2015. aasta märtsikuisest terrorirünnakust saadik esimene kruiisilaev, vahendab AFP.

title: Tunisesse saabus üle aasta esimene kruiisilaev


description: Arvatavad islamistid ründasid täna Egiptuse armee kontrollpunkti Siinail, tappes 12 sõdurit, teatasid ametnikud.

title: Arvatavad islamistid tapsid Siinail 12 Egiptuse sõdurit

maintext:
Rünnak leidis aset umbes 80 kilomeetrit Suessi kanalist idas, Bir el-Abdi linna lähedal. Ametnike sõnul sai kannatada kaheksa sõdurit.
Sõjavägi kinnitas ohvrite arvu, kuid ütles, et haavatud on kuus sõdurit. Kontrollpunkti ATV-dega saabunud ründajatest 15 sai tulevahetuses surma ja mitu haavata, lisati avalduses.
Esialgu ei ole rünnaku eest keegi vastutust võtnud, kuid kõigi tunnuste põhjal on tegemist äärmusrühmituse ISIS kohaliku haruga, mis baseerub Siinail ja nimetab end Siinai emiraadiks.
Egiptus on pidanud islamistidega Siinail lahinguid alates 2013. aastast, kui kukutati president Mohammad Morsi.


description: Ukraina julgeolekuteenistus (SBU) teatas Vene luureagendi vahistamisest Rivne linnas.

title: Kiiev teatas Vene spiooni vahistamisest

maintext:
«Alaliselt Venemaal elaval Ukraina kodanikul oli ülesanne värvata Ukraina maavägede staabi kõrge ohvitser,» vahendas SBU pühapäevases avalduses.
«Sõjaväelist väljaõpet, relvastust, mobilisatsiooni ning Ukraina relvajõudude ja välispartnerite sõjalist koostööd puudutavate salajaste dokumentide eest pidi Vene sõjaväeluure GRU agent pakkuma Ukraina ohvitserile ja tema pereliikmetele Vene kodakondsust ja raha,» lisas agentuur.
SBU andmetel oli spiooni kuraator Vene salateenistuse agent Aleksandr Iljuhhin.


description: Ungari peaminister Viktor Orbán lubas täna, et Budapest lükkab Euroopa Liidu rändekvoodi tagasi, kuigi selleteemaline referendum oli madala aktiivsuse tõttu kehtetu.

title: Ungari peaminister lubas võimu Brüsselist tagasi tuua

maintext:
Orbán tervitas eilset rahvahääletust, kus 98,3 protsenti osalejaist toetas tema rändepoliitikat ja nimetas seda enneolematuks mandaadiks, et peatada Brüsseli katsed Ungari suveräänsust piirata.
Peaminister lubas esitada lähipäevil eelnõu põhiseaduse muutmiseks, mis peegeldaks rahva tahet referendumi vaimus.
«Ungari ajaloos ei ole ükski partei ega allianss saanud nii jõulist mandaati,» ütles peaminister parlamendile. «Me ei luba nende 3,3 miljoni inimese arvamust kõrvale lükata.»
Euroopa Komisjon teatas Ungari valimiskomisjoniga nõustudes, et Ungari referendum Euroopa Liidu pagulaskvootide üle on õigustühine.
Kuna referendumil osales alla 50 protsendi valijatest, kuulutas Ungari valimiskomisjon hääletuse õigustühiseks, ütles Euroopa Komisjoni pressiesindaja Margaritis Schinas.
Referendum osales 43 protsenti valijast, kellest 98,3 protsendi hääletas põgenikekvootide vastu.


description: Süüria mässuliste rühmitused alustasid täna ulatuslikku pealetungi, et murda välja valitsusvägede piiramisrõngast Ida-Aleppos.

title: Süüria mässulised alustasid Aleppo piiramisrõngast väljamurdmist

maintext:
Mässuliste koalitsioon Islamirinne ütles täna hommikul Twitteris, et äärmuskonservatiivne rühmitus Ahrar al-Sham võttis Grad-rakettidega sihikule sõjaväelennuvälja Aleppost idas ning purustas ühe valitsusvägede positsiooni linnast läänes.
Pealetung algas ägeda raketitulega Aleppo läänepoolsetesse linnaosadesse, kus sai vaatlejate andmetel surma vähemalt 15 ja kannatada üle 100 inimese.
Vabaühenduse Süüria Inimõiguste Vaatluskeskus teatel õhkisid mässulised Aleppost edelas valitsusvägede positsioonide juures kaks lõhkeainelastis autot ja ründasid rohkem kui 150 raketiga.
Kohapeal viibinud valitsusmeelse telekanali Mayadeen TV reporteri sõnul toimuvad rünnakud linna kõikidel külgedel. Reportaaži taustal oli kuulda plahvatusi ja ägedat tulistamist, kaasa arvatud miinipildujatest. Reporteri sõnul tehakse mässuliste positsioonidele ka õhulööke.
Linnas paikneva rühmituse Fastaqimi esindaja Ammar Sakkar ütles, et lahingust võtavad osa eranditult kõik revolutsioonilised rühmitused.
Ka rühmituse Ahrar al-Sham komandör ja pressiesindaja Abu Yusef Muhajir kinnitas, et pealetungis osaleb palju erinevaid opositsioonirühmitusi.
«Rühmitused kuulutasid alanuks Aleppo piiramisrõngast väljamurdmise lahingu, mis teeb lõpu režiimi okupatsioonile Lääne-Aleppos ja laseb piiramisrõngast välja linna lõksu jäänud inimesed,» ütles ta.
Vaatluskeskuse andmetel tulistavad rühmitused rakette nii Lääne-Alepposse kui valitsusvägede positsioonidele linnast idas, kuhu jääb ka Nairabi sõjaväelennuväli.
Raketirünnakuid tehti ka Latakia provintsi, mis on Damaskuse režiimi tugiala Vahemere rannikul. Tabamusi said muu hulgas alad Vene vägede käsutuses oleva Hmeimimi sõjaväebaasi lähedal.
Latakias sai raketirünnakus surma vähemalt üks ja viga kuus inimest, ütlesid vaatluskeskus ja riigimeedia.
Aleppo idaosa jäi valitsusvägede piiramisrõngasse juuli alguses. Augustis suudeti lühikeseks ajaks välja murda, kuid juulist alates ei ole abi linna jõudnud.
Valitsusväed alustasid septembris Vene õhurünnakute toel operatsiooni Ida-Aleppo vallutamiseks. Surma on saanud sajad tsiviilelanikud, purustatud on infrastruktuur, sealhulgas haiglad.


description: Türgi kaguosas hukkus kurdi võitlejate pommirünnakus kaheksa sõdurit ja viga sai veel viis inimest, teatas Türgi riiklik uudisteagentuur täna.

title: Türgis hukkus PKK pommirünnakus kaheksa sõdurit

maintext:
Türgi armee sõnul korraldati rünnak Şemdinli-Yüksekova maantee ääres asuva julgeolekujõudude hoone ees ning see oli organiseeritud Kurdistani Töölispartei (PKK) poolt.
PKK ja Türgi julgeolekujõudude vahelised kokkupõrked jätkusid eelmisel aastal pärast kahe ja poole aastase relvarahu katkemist. Alates sellest on hukkunud üle 600 Türgi sõduri ning tuhandeid PKK võitlejaid.
PKK-st eraldunud rühmitus Kurdistani Vabaduspistrikud (TAK) korraldas rünnaku ka neljapäeval Istanbuli politseijaoskonna lähistel, kus sai viga kümme inimest.


description: USA välisministeerium väljendas täna kahtlust ajutise relvarahu suhtes, mille Venemaa on Aleppos välja kuulutanud, kuid tervitas pommitamises tehtud vaheaega.

title: USA suhtub Aleppo relvarahusse skeptiliselt

maintext:
«Kindlasti on meil hea meel kuulda, et vägivald võib olla mõnevõrra vähenenud,» ütles Ühendriikide välisministeeriumi pressiesindaja John Kirby CNNile peale Moskva teadet ühepoolsest relvarahust. «On veel pisut vara öelda, kui ehtne see on ja kui kaua kestab. Oleme niisuguseid lubadusi ennegi näinud. Ja oleme näinud neid rikutavat. Me jälgime toimuvat tähelepanelikult,» lisas ta.
Venemaa väljakuulutatud relvarahu Aleppos kestab ülehomme kella kaheksast hommikul neljani õhtul, et anda tsiviilelanikele võimalus sissepiiratud linnast põgeneda ja humanitaarabitöötajatel linnajääjatele abi viia.
Õhurünnakud aga peatati juba täna, Kremli sõnul hea tahte märgiks.


description: «Montenegro homsed üldvalimised otsustavad, kas riik jätkab Lääne suunal või saab temast Venemaa koloonia,» sõnas peaminister Milo Đukanović.

title: Montenegro peaminister: valime Venemaa ja Lääne vahel

maintext:
Peaministri sõnul on eelseisvad valimised Montenegro jaoks kõige tähtsamad pärast Serbia käest iseseisvumise endale võitmist kümme aastat tagasi. «Kõik on teadlikud, et otsustatakse riigi saatus- kas Montenegrost saab ELi ja NATO liige või Venemaa koloonia,» ütles Đukanović eile.
Valimistel on vastamisi pikalt võimul olnud Đukanovići Sotsialistide Partei ning vene- ja serbiameelsed opositsioonierakonnad, mis on jäigalt NATOga ühinemise vastu. Peaminister süüdistab Moskvat opositsioonierakondade salajase rahastamisega valimisprotsessi sekkumises.
NATO esitas detsembris Montenegrole liitumiskutse.


description: NATO on täheldanud Balti riikide õhuruumi valvates üha rohkem Vene sõjalennukite provokatiivseid manöövreid.

title: NATO registreerib Vene lennukite aktiivsuse kasvu

maintext:
Eesti ja Soome teatasid mõlemad neljapäeval Vene lennukite viibimisest nende õhuruumis.
Moskva eitab selliseid teateid, kuid ühe allika sõnul võib tegu olla lavastusega, et suurendada Venemaa mõjuvõimu.
Vene lennukite piiririkkumine toimus ajal, mil Soome arutab kaitsekoostöölepet USA-ga.
Eesti kaitseminister Hannes Hanso teatas, et välja lülitatud transponderiga Vene hävitaja sisenes Eesti õhuruumi vähem kui minutiks.
Helsingi on aga teatanud, et kaks SU-27 hävitajat ületasid riigi piiri neljapäeval Soome lahel.
Vene kaitseministeerium on juhtumeid eitanud, öeldes, et SU-27 hävitajad teostasid tavapäraseid treeninglende neutraalsete vete kohal.


description: Saksamaal Lääne-Berliinis asuvast Europa-Centeri-nimelisest kõrghoonest on näha tõusmas paksu suitsu.

title: Berliini ajaloolises kõrghoones puhkes tulekahju

maintext:
Sotsiaalmeedias levivad pildid ja videod, millele on jäädvustatud kõrghoone katuselt tõusev paks suits ja leegid. Suitsu põhjus on seni teadmata.
Kohale on saadetud 68 päästeteenistujat, vahendab Spiegel. Kannatanute kohta infot ei edastatud.


description: Kreeka lääneranniku lähistelt päästeti pärast hädakutsungi edastamist üle 130 migrandi, teatas rannavalve täna.

title: Kreeka lääneranniku lähistel päästeti 131 migranti


description: USA demokraadide presidendikandidaadi Hillary Clintoni ja tema vabariiklasest rivaali inetusi täis valimiskampaaniad hakkavad lõpule lähenema. Täna pidasid nad oma viimase teledebati.

title: Clintoni ja Trump pidasid viimase otsustava teleduelli

maintext:
CNNi debatijärgse küsitluse järgi võitis selle Clinton: nii arvas 52 protsenti hääletajatest. 39 protsenti küsitletutest pidas võitjaks Trumpi.
Ameerika telekanali NBC kommentaatorid sõnasid debati järel, et tänane üritus sarnanes kõige rohkem korralikule teledebatile ning esimesed 30 minutit olid mõlemale kandidaadile pigem soodsad.
Briti väljaande Telegraph ajakirjaniku Rob Crilly hinnangul võitis Donald Trump debati vaatemängulise osa oma urhatuste, vahelesegamiste ja löökidega Clintoni skandaalide ja Washingtoni korruptsiooni pihta. «Kuid kui loeme USA järgmise hommiku ajalehtede pealkirju, näeme sealt, et Trump pole valmis valimistulemusi aktsepteerima. Tänasest debatist jääb ka meelde ka Clintoni kõrk suhtumine selle kohta, mida USA maailmas esindab,» hindas Crilly. Võitjaks pidas Crilly Clintonit.
RNC Chair Reince Priebus says Trump WILL accept the results of the election — Chris Jansing (@ChrisJansing) October 20, 2016
Uudistekanali NBC News Valge Maja korrespondent Chris Jansing kirjutab Twitteris, et Vabariiklaste Rahvuskomitee (RNC) esimees Peince Priebus teatas, et Trump aktsepteerib igal juhul valimistulemust. Trump seda debati käigus sellises sõnastuses välja öelda ei tahtnud.
USA telekanali CNN analüütiku Tal Kopani hinnangul oli debatt üllatavalt sisukas, kuid sel ei puudunud omad šokeerivad hetked. «See oli kõige sisukam ja võrdsem debatt, mida me selle valimistsükli jooksul oleme näinud. Oli hetki, kus Trump asus ründama (näiteks kui ta survestas Clintoni tolle perekonna sihtasutuse teemal) ja hetki, mil Clinton selgelt juhtis (näiteks Trumpi naisteründamistest rääkides),» arvas Kopan.
Kopani hinnangul oli arutelu abordi, relvakontrolli, Süüria, ISISe ja eelarve teemadel mõttekas. «Mõlema poole toetajad kuulsid tõenäoliselt seda, mis neil südame soojaks tegi,» sõnas Kopan. Kuigi tegu oli selgelt Trumpi parima etteastega, ei suutnud ta kõik need 90 minutit samaväärselt esineda.
Vabariiklaste presidendikandidaat Donald Trump täna pere keskel lavalt lahkumas. Foto: Scanpix
Hillary Clinton debati järel, paremal tütar Chealsea Clinton.
Trumpi jaoks oli tänane debatt viimseks võimaluseks erinevate skandaalide tõttu käest libisevat üritust õigele teele tagasi pöörata, kirjutas debati eel uudisteagentuur AP. Tema populaarsust on kahandanud videolindile jäädvustatud naisi alandavad kommentaarid ning aina kuhjuvad seksuaalse ahistamise süüdistused.
Clintonil olid headest arvamusküsitluste tulemustest hoolimata omad mured. Kogu kampaania vältel on teda jälitanud kahtlused naise usaldusväärsuse ja siiruse suhtes ning kahe eelmise debati käigus pole ta suutnud neid maha raputada.
Tänast Nevada ülikoolis toimuvat debatti juhtis telekanali Fox kogenud uudisteankur Chris Wallace ning see kestis poolteist tundi.


description: Üleskutsed keelata naistele valimisõigus on saanud Twitteris populaarseks, kuna küsitlustulemuste kohaselt võidaks Trump valimised, kui hääletada saaksid ainult mehed, vahendab BBC.

title: Trumpi toetajad kutsuvad üles naiste hääleõigust kaotama

maintext:
Vabariiklaste presidendikandidaadi toetajaid süüdistatakse sõnumi #repealthe19th (tühistage 19.) levitamises, mis viitab Ühendriikide konstitutsiooni lisanduse punktile, mis andis vähem kui sada aastat tagasi naistele hääleõiguse.
Hashtag hakkas kiiresti populaarsust koguma peale seda, kui küsitlustulemused näitasid, et Trump võidaks valimised juhul kui hääletuskastide juurde pääseksid vaid mehed.
Donald Trump on näinud vaeva naiste poolehoiu võitmisega, eriti arvestades hiljutist seksistliku sisuga salvestiste lekkimist avalikkuse ette.
Üleskutse hakkas levima peale seda, kui poliitilist statistikat lahkaval Twitteri kontol FiveThirtyEight levis teade, et juhul, kui USA presidenti valiksid ainult mehed, võidaks Trump 350 valijamehe häälega Clintoni 188 vastu.
Kui aga ainult naised hääletaks, oleks see näitaja 458 häälega Clintoni kasuks ning Trumpi saagiks jääks vaid nirud 80 häält.


description: Türgi peaminister Binali Yildirim soovitas Euroopa Liidul mitte unustada, et Ankaral on bloki kõrval ka teisi variante.

title: Türgil on euroliidule alternatiive -

maintext:
Peaminister täpsustusi ei teinud, kuid läänele on valmistanud viimasel ajal muret suhete soojenemine Venemaa ja Türgi vahel.
«Türgil on alati alternatiive. Euroopal ei maksaks unustada – liigne arglikkus võib armastuse väsitada,» ütles valitsusjuht Õigluse ja Arengu Partei konverentsil.
Türgi esimesed katsed Euroopa Liiduga ühineda pärinevad 1960ndatest aastatest, ametlikud liitumiskõnelused algasid 2005. aastal. Seni on liitumisprotsessi 35 peatükist avatud vaid 16.


description: Venezuela president Nicolás Maduro süüdistas teisipäeval opositsiooni enamusega parlamenti omakorda riigipöördes, kui rahvaesindajad hääletasid tema kohtu alla andmise üle seoses poliitilise- ja majanduskriisiga.

title: Venezuela president süüdistas parlamenti omakorda riigipöördes

maintext:
"Ma kutsusin homseks kokku julgeolekunõukogu istungi, et arutada parlamendi riigipööret," ütles president valitsusmeelsete meeleavaldusel oma toetajatele.
Venezuela valitsuse avalduses märgiti, et parlamendi otsusel pole mingit tähendust, sest riigi ülemkohus on kuulutanud selle kõik otsused õigustühisteks, kuni soostutakse vallandama kolm valimispettuses kahtlustatud rahvaesindajat.
Venezuela parlament teatas pühapäeval, et president Maduro "režiim" sooritas riigipöörde, kui ülemkohtu otsusega takistati rahvahääletuse korraldamist riigipea tagandamiseks.
Erakorralisel istungil võtsid seadusandjad vastu resolutsiooni, milles märgitakse, et "Maduro režiim rikkus põhiseaduslikku korda ja sooritas riigipöörde", kui takistas rahvahääletuse korraldamist. Ühtlasi lubati resolutsioonis riigipöördele vastata massimeeleavalduste ja rahvusvahelise survestamisega.
Analüütikud on hoiatanud vägivallaohu eest riigis, mis on üheaegselt majanduslikus ja poliitilises kriisis. 2014. aastal sai kolm kuud kestnud valitsusvastastes tänavaprotestides surma 43 inimest.
Alates jaanuarist parlamenti kontrolliv opositsioon seisab silmitsi kindlameelse valitsusega, kes on vastasleeri väitel mehitanud kohtud ja valimisinstitutsioonid enda toetajatega.
Naftariik Venezuela on langenud maailmaturu naftahinna languse tõttu sügavasse majanduskriisi.
Juba aastaid on olnud pingelised ka Washingtoni ja Caracase suhted. Maduro süüdistab Venezuela majanduskriisis kapitalistide majandussõda ning USA ja kohalike parempoolsete sabotaaži.


description: Soome ja Rootsi arenguabi Sambiale võidi riigis vääriti kasutada kuni 2,9 miljoni euro ulatuses, kirjutab Soome leht Maaseudun Tulevaisuus.

title: Soome ja Rootsi tahavad Sambialt tagasi osa arenguabist

maintext:
Küsimärgi all on Sambia tootjate liidule (ZNFU) makstud arenguabi. Võimalik väärkasutamine leidis aset 2014.-2015. aastani.
Kahtlustatakse, et enamik rahast kulutati ZNFU juhi krundil maastikuarhitektuuriks ja seadmete ostuks. Lisaks laenati väikefarmide väikelaenudeks ette nähtud raha muuks kasutuseks.
Soome ja Rootsi kavatsevad valesti kasutatud raha tagasi nõuda, teatas Soome välisministeerium. Kui asi otsustatakse anda kohtu alla, siis on ohus kogu projekt, sest küsimärgi alla asetatakse kõik selles tehtud kulutused.
Sambias on juurdlus pooleli.


description: NATO luurelennuk AWACS lähenes teisipäeval Kaliningradi oblastis Venemaa piirile, vahendas Interfax sõjalennukite liikumist jälgivaid lääne veebiportaale.

title: NATO sõjalennuk lähenes Läänemerel Venemaa piirile

maintext:
Nende andmeil pärines lennuk pardanumbriga LX-N90442 ja kutsungiga NATO03 Hollandi õhujõudude baasist ja lähenes Poola kohal Kaliningradi oblasti maismaapiirile. Praegu sooritab sõiduk ringi Poola õhuruumis Baltiiskist Läänes, jätkates Venemaa ala seiramist.
USA ja teiste NATO riikide – samuti Rootsi – lennukid on viimasel ajal sagedased külalised Läänemerel Venemaa piiri lähedal. Viimastel nädalatel on sagenenud ka USA luurelennud Mustal merel Venemaa piiri juures, iseäranis okupeeritud Krimmi rannikul, samuti Süüria sõjaväebaaside ja Vahemere laevarühma naabruses.
Esmaspäeval sooritasid luurelennu USA õhujõudude allveelaevatõrje patrull-lennuk Р-8А Poseidon Krasnodari krai Musta mere rannikul ja Edela-Krimmi kandis tegi sama strateegiline luurelennuk RC-135W.
Kinnitamata andmetel luuras Murmanski oblasti piirkonnas veel üks USA lennuk, mis oli startinud Suurbritanniast Mildenhalli õhujõudude baasist.


description: Vasaksisside rühmituse Colombia Revolutsioonilised Relvajõud (FARC) liider Timoleon "Timošenko" Jimenez kinnitas pühapäeval pärast rahuleppe tagasilükkamist rahva poolt, et jätkab sellest hoolimata rahupüüdlusi.

title: Colombia vasaksisside liider lubas rahupüüdlusi jätkata

maintext:
"Dialoog on ainsaks vahendiks, millega tulevikku ehitada," tõdes Jimenez Havannas peetud kõnes pärast referendumitulemuste selgumist.
Sedasama lubas ka Colombia president Juan Manuel Santos.
"Ma ei loobu ja jätkan rahu otsimist ning teen seda oma mandaadi viimase päevani," kinnitas riigipea.
Colombia pühapäevasel rahvahääletusel lükati rahulepe vasaksissidega tagasi, leppe vastu hääletas 50,23 ja poolt oli 49,76 protsenti, teatas valimiskomisjon, kui kokku olid loetud pea kõik hääled.
Arvamusküsitlused olid näidanud, et lepe kiidetakse ülekaalukalt heaks.
Colombias korraldati referendum ajaloolise rahuleppe üle, mis oleks lõpetanud 52 aastat kestnud sõja riigi ja vasakpoolse sissirühmituse FARC vahel.


description: Ühendkuningriigis asuva vaatlusorganisatsiooni Syrian Observatory of Human Rights (SOHR) andmetel on kahe nädala jooksul langenud Põhja-Iraagis Mosulis üle 300 Islamiiriigi lapssõduri ning džihadistidest hukkunuid kokku on ligi 480.

title: Vaatlusorganisatsioon: Mosulis on elu kaotanud üle 300 Islamiriigi lapssõduri

maintext:
Iraagi valitsusväed pingutavad,et Mosulit Islamiriigi käest tagasi vallutada, lahinguid peetakse juba hoone hoone haaval ja maatükk maatüki haaval, edastab The Independent.
SOHRi teatel on Islamiriik viinud Mosulist vähemalt 40 hukkunut oma «pealinna» Raqqasse, kellest enamik on lapssõdurid ehk niinimetatud kalifaadi kutsikad.
«Alates sellest kui Iraagi valitsusväed alustasid pealetungi Mouslile, on langenud vähemalt 480 Islamiriigi võitlejat, nende seas on rohkem kui 300 lapssõdurit, kes on pärit «kalifaadi kutsikate» üksusest. Islamiriik kasutab aina enam teismelisi ja noori,» edastas vaatlusorganisatsioon oma teates.
ÜRO andmetel on Islamiriik tapnud Mosuli piirkonnas viimase nädalaga umbes 232 tsiviilisikut ning 190 Iraagi sõjaväelast.
Šiiitide paramiltaarüksused avasid Mosulis uue rinde, takistamaks Islamiriigi džihadistidel Süüriasse põgenemist.


description: Ioánnina linna Kreeka loodeosas raputas maavärin magnituudiga 5,2, teatas Ateena observatooriumi geodünaamikainstituut täna.

title: Kreeka loodeosa raputas 5,2- magnituudiline maavärin

maintext:
Maavärin registreeriti ööl vastu tänast kell 00.14 ja sellele järgnes mitu järeltõuget. Maa-aluste tõugete epitsenter asus Ateenast 330 kilomeetrit loodes vaid 17 kilomeetri sügavuses. Kohalike võimude teatel oli tõukeid tunda nii epitsentri ümbruses kui ka Joonia mere saartel.
Ioánnina ümbruse külades on väiksemaid purustusi, kannatada said elumajad ja kirikud. Inimesed viga ei saanud.
Eelmisel aastal nõudis maavärin magnituudiga 6,0 Joonia mere Lefkada saarel kahe inimese elu ning purustas maanteid ja maju.


description: Saksa julgeolekuteenistused tühjendasid täna hommikul inimestest Baden-Badeni raudteejaama pärast seda, kui kiirrongist avastati kahtlane pagas, edastas Saksa meedia.

title: Saksa julgeolekuteenistused evakueerisid Baden-Badeni raudteejaama

maintext:
Asjad avastas Zürichist Hamburgi teel olnud rongi meeskond ja teavitas sellest politseid.
Praeguseks on raudteejaam suletud ja rongiühendus selle piirkonnas peatatud. Politsei otsib rongi läbi.
Esialgu ei ole teada, millal raudteejaam taasavatakse.


description: Šoti valitsus avaldab järgmisel nädalal iseseisvusreferendumit eelnõu, mis lastakse käiku viimase abinõuna, kui Suurbritannia Euroopa Liidust lahkudes ei ole võimalik säilitada ühendusega tihedaid sidemeid, ütles täna esimene minister Nicola Sturgeon.

title: Šoti valitsus avaldab iseseisvusreferendumi eelnõu

maintext:
«Ma olen otsustanud, et Šotimaa saab võimaluse kaaluda uuesti iseseisvuse küsimust ja teha seda enne, kui Ühendkuningriik EList lahkub, kui seda on meie riigi huvide kaitseks vaja.»
Šotimaa viis 2014. aastal läbi iseseisvusreferendumi, kuid siis hääletas 55 protsenti valijaist Ühendkuningriiki jäämise poolt.
Suurbritannia 23. juuni referendumil hääletas 62 protsenti šotlastest ELi jäämise poolt, kuid kokkuvõttes toetasid britid ühendusest lahkumist.
Sturgeon ütles, et Šotimaa avaldab ettepanekud Euroopa ühisturgu jäämiseks. Briti peaminister Theresa May on andnud mõista, et riik võib olla sunnitud lahkuma ka ühisturust, kui ta tahab kehtestada rangemat kontrolli ELi immigratsiooni üle.
«Šotimaa ei valinud seda olukorda. Teie partei viis meid siia. Te ütlesite 2014. aastal meile, et Šotimaa on Ühendkuningriigis võrdne partner. Nüüd on tulnud aeg seda tõestada,» ütles Sturgeon Briti peaministri konservatiivide poole pöördudes.
Šoti esimese ministri sõnul sisaldavad ettepanekud nii praeguste ELi volituste ülevõtmist kui Londonilt uute õiguste saamist. Viimaste hulgas oleks õigus sõlmida rahvusvahelisi kokkuleppeid ja otsustada immigratsiooni üle.
«Kui te ei saa või ei taha lasta meil kaitsta oma huve Ühendkuningriigis, on Šotimaal õigus otsustada uuesti, kas ta tahab minna teist teed.»


description: Värskest Maailmapanga uuringust selgub, et sunnitlikult äärmusrühmituselt ISIS lekkinud materjalide kohaselt puudub seos radikaliseerumise ja vaesuse või madala haridustaseme vahel, vahendab Guardian.

title: Uuring: Islamistid värbavad rikkaid ja harituid

maintext:
Islamistlikud rühmitused värbavad pigem kõrgema haridusega ja suhteliselt heal majanduslikul järjel olevaid inimesi.
Uuringu aluseks on äärmusrühmituse siseinfo, mille lekitas märtsis ISISest ülejooksnud liige. Materjalid sisaldasid infot 3803 ISISesse värvatud välisliikme kohta, kes on pärit nii araabiamaadest kui ka Euroopast ning liitusid rühmitusega aastatel 2013-2014, kui vabatahtlike arv oli rekordkõrge.
ISISe kontollitud piirkonda saabunud välisvõitlejad läbisid nö tööintervjuu, mille käigus koguti infot nende päritoluriigi, kodakondsuse, suhtestaatuse, haridustaseme, oskuste kohta. Värbamisel küsiti ka nende varasema kogemuse kohta äärmusrühmitustes ja hinnati nende islamiõiguse alaseid teadmisi.
Maailmapanga uuringust selgus, et keskkooli pole lõpetanud vaid 15 protsenti vastanutest ja kirjaoskamatuid on ainult alla kahe protsendi. Ülikooliharidus on veerandil. Põhja-Aafrikast ja Lähis-Ida riikidest värvatute haridustase oli seega kõvasti parem kui nende kaasmaalaste keskmine, leidsid uurijad. Erandiks olid vaid Ida-Euroopa riikidest pärit võitlejad.
Värvatavatelt küsiti ka, mis rolli nad loodavad grupeeringus täitma hakata. Raporti autorite sõnul soovisid enesetapupommariks saada just kõrgema haridustasemega inimesed, kuid enamus neist märkis, et nad olid oma kodumaal töötud või olnud sõjaväes. Enesetapupommari ametit ihaldas iga üheksas värvatu. Samuti avaldasid haritumad soovi töötada administratiivsetel positsioonidel.
Lisaks järeldus raportist, et vägivaldse äärmuslusega ei seota end tingituna ebavõrdsusest ja vaesusest ning rohkem välisvõitlejaid soovis ISISe ridadesse astuda just rikkamatest riikidest.
«Radikaliseerumise riskiteguriteks on pigem suur moslemite osakaal rahvastikus, vähene religioossus, ususinstitutsioonide vähene usaldamine, tugev valitsus ja ühiskondlik kontroll usu üle,» märgiti raportis.
Maailmapanga raporti autorite hinnangul aitab vägivaldse äärmusluse levikut pidurdada näiteks töökohtade loomine.
«ISIS ei värba välistööjõuna vaeseid ja vähese haridusega inimesi, vaid pigem vastupidi. Äärmuslusse kaldumist aitab vältida parem majanduslik kaasatus.»


description: Colombia eralennufirma Avianca teatas laupäeval, et peatas Venezuela lennud seoses vahejuhtumiga, kus Venezuela hävitaja lähenes ühele nende reisilennukile põhjustades diplomaatilise skandaali.

title: Colombia suurim lennukompanii peatas Venezuela lennud

maintext:
Sõjalennuk lähenes reedel reisilennukile, mis oli teel Madridist Bogotasse. Venezuela president Nicolas Maduro andis juba käsu vahejuhtumi asjaolude selgitamiseks.
"Lennud peatatakse määramata ajani, kuni meil on veenvad julgeolekugarantiid Venezuela õhuruumi sisenemiseks," märkis ettevõtte eestkõneleja.
Ühtlasi suunatakse ümber kõik ettevõtte Euroopa lennud, et vältida Venezuela õhuruumi.
Avianca kõneisik Gilma Usuga täpsustas, et kõik lennud Euroopasse suunatakse samuti ümber, et vältida Venezuela õhuruumi, kuni suudetakse tagada lendude turvalisus. Otsus mõjutab mitmeid lende Caracase, Bogota ja Peruu pealinna Lima vahel.
Kohalik meedia teatas, et Avianca reisilennuk Boeing 787 lendas suurel kõrgusel, kui sellele lähenes ülbelt üks või kaks Venezuela hävituslennukit, mille tõttu lülitus sisse kokkupõrkehoiatuse süsteem.


description: Taanis evakueeriti täna rea pommiähvarduste tõttu kaks lennujaama, linnaväljak ja ostukeskus.

title: Taanis evakueeriti pommiähvarduste tõttu kaks lennujaama

maintext:
Roskildes evakueeriti politsei teatel lennujaam ja linnaväljak. Politsei ei andnud pommiähvarduste kohta infot, kuid kinnitas, et keegi ei ole viga saanud.
Kopenhaagenist 60 kilomeetrit edelas Slagelses evakueeriti pommiähvarduse tõttu kohalik ostukeskus, inimestel soovitatakse südalinnast eemale hoida.
Politsei teatel evakueeriti ka Aarhusi lennujaam Taani lääneosas.
Taani riigitelevisiooni teatel tehti rida pommiähvardusi ka Kopenhaagenis, teiste seas rahvusvahelisele lennujaamale, kuid politsei ei hinnanud neid evakueerimiseks piisavalt tõsiseks.


description: Kreml eitab kategooriliselt väiteid presidendi abi Vladislav Surkovi isiklikku e-postkasti häkkimisest ja väidab, et too ei kasuta e-kirjavahetust ei isiklikuks ega ametlikuks tarbeks.

title: Kreml Putini abi e-kirjade lekkest: Surkov ei kasuta veebiposti

maintext:
Presidendi pressiesindaja Dmitri Peskov ütles, et häkkerite avaldatud dokument on huvitav ja Kreml on seda uurinud.
«Me uurisime seda. Huvitav dokument. Võin teile öelda, et see ei ole tema (Surkovi - toin) oma. Peale selle lisaksin, et ta ei kasuta elektroonilist kirjavahetust. Üldse mitte,» ütles Peskov täna ajakirjanikele.
«Seega on keegi pidanud päris kõvasti higistama, et selline dokument koostada,» lisas Peskov, kes kinnitas, et Surkov ei kasuta e-posti ka erakirjavahetuseks.
Ukraina rühmituse Cyber Hunta häkkerite teatel tungisid nad Surkovile kuuluvale kahele e-posti kontole ning lekitasid seal olnud e-kirju, mis väidetavalt tõestasid, et Kreml oli pidevas kontaktis Donbassi separatistidega kogu 2014. aasta.
Häkkerite teatel tungisid nad Surkovi e-postkasti Venemaa suurima otsingumootori Yandex kaudu.
Ukraina siseministeeriumi nõuniku Anton Geraštšenko sõnul on lekitatud e-kirjad ehtsad.
Surkov ei ole e-kirjade lekkimist kommenteerinud.


description: Lõuna-Korea võimud otsisid täna läbi president Park Geun-Hye nõunike kodud ja kontorid seoses korruptsiooniskandaaliga, mis puhkes lähedase perekonnatuttava ümber.

title: Lõuna-Korea presidendi nõunike korterid otsiti läbi

maintext:
Täna korraldati haarangud presidendi kõrgeima nõuniku, asekultuuriministri ning kahe abi kontorites ja kodudes. Konfiskeeriti arvutid ning dokumendid. Samuti otsis politsei läbi presidendi residentsi, teatas uudisteagentuur Yonhap.
Politseioperatsioon järgneb massimeeleavaldusele Soulis, kus rahvas avaldas meelt pärast teateid, et presidendi lähedane perekonnatuttav Choi Soon-Sil on kasutanud ära oma kõrget tutvust ja nõustanud teda poliitikaküsimustes.
Choi pressis teadete järgi suurfirmadelt raha välja, kasutades selleks presidendi mõjuvõimu. Samuti vaatas ta üle riigipea kõned ja nõustas teda tähtsates poliitikaküsimustes.
Eile andis Park kümnele oma nõunikule korralduse tagasi astuda.
Choi Soon-Sili (60) isa Choi-Tae-Min oli sekti meenutava religioosse grupi juht ning Parki mentor kuni tema surmani 1994. aastal.
Choi viibib alates septembrist Saksamaal, kuid on väljendanud valmisolekut riiki naasta ja võimudega koostööd teha.


description: President Juan Manuel Santose sõnul lõpeb oktoobriga ka vaherahu sissirühmitusega Colombia Revolutsioonilised Relvajõud (FARC).

title: Colombias saab oktoobriga läbi vaherahu sissidega

maintext:
«Ma loodan, et me liigume siiski edasi ja leiame sellele konfliktile lõpuks lahenduse,» märkis president telepöördumises. Santos algatas mõne päeva eest uue dialoogi rahu saavutamiseks vasaksissidega pärast seda, kui rahulepe nädalavahetusel rahvahääletusel napilt tagasi lükati.
Santos ütles telepöördumises, et ta tegi endisele asepresidendile Humberto de la Callele, kes oli valitsuse peamine läbirääkija, ülesandeks niipea kui võimalik alustada kokkuleppe saavutamiseks arutelusid kõikide vajalike teemade üle.
De la Calle aga teatas, et soovib läbirääkimiste delegatsiooni juhi kohalt lahkuda, sest peab end vastutavaks rahuleppe tagasilükkamise eest.
Colombia valijad lükkasid pühapäeval tagasi 26. septembril allkirjastatud rahuleppe, mille heakskiitmine oleks lõpetanud 52 aastat kestnud sõja valitsuse ja FARCi vahel.


description: Kasahstani Almatõ rahvusvaheline lennujaam evakueeriti täna arvatava elavhõbedalekke tõttu, kuus lendu lükati edasi.

title: Almatõ lennujaam evakueeriti elavhõbedalekke tõttu


description: Jeemenis jõustub neljapäeval 72-tunnine relvarahu, teatas ÜRO esmaspäeval.

title: ÜRO: Jeemenis jõustub neljapäeval 72-tunnine relvarahu

maintext:
Vaenutegevuse peatumine, mis jõustus esmalt aprillis, "jõustub uuesti kell 23:59 Jeemeni aja järgi 2016. aasta 19. oktoobril, esialgse kestvusega 72 tundi", ütles ÜRO erisaadik Jeemenis Ismail Ould Cheikh Ahmed avalduses, lisades, et relvarahu võidakse pikendada.
Jeemeni president Abedrabbo Mansour Hadi nõustus varem esmaspäeval 72-tunnise relvarahuga. Sellest andis teada välisminister Abdulmalek al-Mekhlafi, kuid ei täpsustanud, millal relvarahu kehtima võiks hakata.
"President nõustus 72-tunnise relvarahuga, mida võidakse pikendada, kui teine osapool sellest kinni peab," ütles välisminister, lisades, et kokkulepe aktiveerib relvarahu jälgimise komitee ning lõpetab riigi suuruselt teise linna Taezi piiramise.


description: Venemaa tuumakandevõimeliste operatiivtaktikaliste Iskanderi rakettide paigutamine Kaliningradi oblastisse näitab Moksva kompromissitut käitumist, ütles NATO kindral Salvatore Farina neljapäeval Vilniuses.

title: NATO kindral: Iskanderid Kaliningradis näitavad Moskva kompromissitust

maintext:
«Me ei taha omalt poolt pinget lisada, kuid see teeb muret. Tuleb taaskord rääkida Venemaa kompromissitust käitumisest. Me arvestame seda oma kavades,» ütles NATO Brunssumi peakorteri ülem ajakirjanikele.
Moskva kinnitas peaaegu kahe nädala eest, et Kaliningradi oblastisse viidi õppusteks Iskanderi raketid. Kaitseministeerium ütles, et raketid ei ole seal esimest korda ja need jäävad sinna ka edaspidi.
Farina tõdes, et tal ei ole andmeid, et need raketid oleks toimetatud sinna alaliseks.
Leedu president Dalia Grybauskaitė sõnas sel nädalal Soomet külastades, et Iskanderide Kaliningradi oblastisse viimine tähendab ründevõime näitamist mitte ainult Baltimaade, vaid kõikide Euroopa pealinnade vastu.


description: Eelmise aasta jooksul teavitas enda suguhaigusesse nakatumisest rekordiliselt palju Ameerika Ühendriikide elanikke, selgub Haiguskontrolli- ning Ennetuse Keskuse avaldatud uurimisraportist.

title: Suguhaigused levivad Ameerikas rohkem kui eales varem

maintext:
«Oleme jõudnud rahva jaoks otsustavasse murdepunkti,» lausus keskuse direktor Jonathan Mermin. «Suguhaiguste levik on tõusuteel ning mitmed riiklikud süsteemid selle tõkestamiseks on kulunud. Peame end mobiliseerima ning teenuseid uuesti ehitama ja laiendama – vastasel juhul kasvab nii majanduslik kui ka tervisekoorem,» rääkis ameeriklane.
Mermin süüdistas haiguste kiirenevas levikus eelarvekärpeid ennetustegevuses nii kohalikul kui riiklikul tasemel.
Uuringust selgus, et eelmise aasta jooksul registreeriti rohkem kui poolteist miljonit nakatumist klamüüdiaga, pea 400 000 gonorröaga ja 24 000 süüfilise eri vormidega. Süüfilisse nakatumine tõusis 19 protsenti, gonorröaga aga 12,8 protsenti.
«Süüfilise tagajärjed tervisele võivad olla laastavad,» sõnas keskuse suguhaiguste ennetamise osakonn juht D. Gail Bolan. «Nurisünnitus, pimedus, rabandus,» loetles ameeriklane. Ta lisas, et süüfilise osas tuleks testida iga rasedat naist; sama tuleks vähemalt kord aastas teha seksuaalselt aktiivsete homo- ja biseksuaalsete meestega.


description: Tais Samui saarel Bophutis sunniti naist, kes solvas surnud kuningat Bhumibol Adulyadejd, politseijaoskonnas monarhi pildi ees karistuseks põlvitama ja palvetama.

title: Surnud kuningat solvanud tailannat sunniti monarhi pildi ees põlvitama

maintext:
Politsei teatel solvas 43-aastane Umaporn Sarasat sotsiaalmeedias oma kirjutistega kuningat, ta arreteeriti ja teda karistati, edastab The Independent.
Pärast kuninga surma on ette tulnud palju juhtumeid, milles tailaste eneseväljendust on peetud surnud monarhi solvamiseks ning selle tõttu on politsei kõrgendatud valmisolekus.
Inimmass oleks väikefirma omanikust Sarasati lintšinud, kui politseinikud ei oleks teda kinni võtnud ja viinud ohutusse kohta, mis oli politseijaoskond.
Politsei sai naise jälile ta Facebooki postituste kaudu, mis väidetavalt olid kuningat ja kuninglikku peret solvavad. Ta antakse kuninga solvamises süüdistatuna kohtu alla.
«Käsitleme seda juhtumit delikaatselt. Saan kaaskodanike tunnetest aru, kuid kuninglikule perele tuleb lojaalne olla ja seadust mitte rikkuda,» teatas politsei esindaja Thewes Pleumsud.
Tailased on hakanud pärast kuninga surma kandma musta ja valget värvi leinarõivaid, kuid on ka neid, kes seda ei tee. Nad on langenud sotsiaalmeedias laimukampaania alla, et nad ei austa lahkunud kuningat.
Asepeaminister Wissanu Krea-ngam teatas, et kedagi ei tuleks kritiseerida selle tõttu, et nad ei kanna musta või valget värvi riietust, vaid need inimesed väljendavad oma leina teistmoodi, mitte rõivastega.
Pärast kuningas Bhumibol Adulyadej surma on tailased ja turistid hakanud massiliselt ostma kuninga pilte ja teisi asju, mis on seotud monarhi ja kuningliku perega.
Tai kuningas suri möödunud neljapäeval 88-aastasena, olles troonil olnud 70 aastat.


description: India idaosas sai esmaspäeval haiglapõlengus surma vähemalt 19 inimest, ametnike sõnul võib ohvrite arv veelgi tõusta.

title: India haiglapõlengus hukkus vähemalt 19 inimest

maintext:
Traagiline õnnetus juhtus Odisha osariigi pealinna Bhubaneswari erahaiglas. Põleng puhkes haigla intensiivravi osakonnas, kus oli üle 40 üliraskes seisundis haige.
«Me saame kinnitada 19 inimese surma selles vahejuhtumis,» ütles Bhubaneswari politseiametnik Yogesh Khurania AFP-le.
«Rohkem kui 100 patsienti on toimetatud teistesse haiglatesse. Paljud neist on kriitilises seisundis ja hukkunute arv võib veelgi tõusta,» lisas ta.
Khurania ütles, et enamus ohvritest suri mürgise suitsu sissehingamise tõttu, mis levis kogu korrusel ja raskendas päästetöid.
Õnnetuse põhjuseks peetakse lühist elektrisüsteemis.
Peaminister Narendra Modi avaldas hukkunute omastele kaastunnet ning lubas kannatanuid aidata.


description: Soome endine president Martti Ahtisaari kirjutas oma äsja ilmunud raamatus, et Soome oleks pidanud juba ammu NATO-ga liituma ning selle otsuse tegemiseks ei peaks ootama Rootsi seisukohta.

title: Ahtisaari: Soome oleks pidanud ammu NATO-ga liituma

maintext:
Kuigi kevadel Soomes avaldatud raportis märgiti, et Soome peaks otsustama NATO-sse astumise üle koos Rootsiga, siis Ahtisaari sõnul ei tohiks see takistuseks saada.
Tema sõnul kuulub Soome läände ning erapooletu poliitika ei tohiks saada takistuseks olulise sammu astumisel.
Samuti leidis Ahtisaari, et endiselt üritatakse Venemaale meele järele olla ning seeläbi siseriiklikus poliitikas võimu saavutada. Suhete hoidmine Nõukogude Liiduga oli tema sõnul tekkinud minevikus olude sunnil ning on äärmiselt kahetsusväärne, et selline poliitika jätkub ka tänapäeval.


description: Iraagi väed peatasid ajutiselt pealetungi äärmusrühmituse Islamiriik (IS) käes olevale Mosulile, et kinnistada seni saavutatud sõjalist edu, teatas USA reedel.

title: USA: Iraagi väed teevad Mosuli sõjakäigul tagala puhastamiseks pausi

maintext:
Nad teevad pausi, paigutavad oma jõude ümber, seavad end taas korda ja puhastavad tagalat, ütles Ühendriikide juhitava koalitsiooni pressiesindaja John Dorrian videosilla teel Pentagonis viibivatele ajakirjanikele.
«Me usume, et see kestab paar päeva ja seejärel tungime Mosuli suunas edasi. See on sõjaline plaan ja me usume, et nad peavad sellest kinni,» lausus ta.
Iraagi väed ning kurdi pešmerga alustasid 17. oktoobril mitmest suunast operatsiooni Mosuli tagasivallutamiseks.
ÜRO teatas reedel, et ISi võitlejad on Iraagi linnas Mosulis ja selle ümbruses viimastel päevadel hukanud umbes 250 inimest.
USA sõjaväe teatel on alates operatsiooni algusest tapetud 800-900 ISi võitlejat. Teisipäevase seisuga oli Iraagi sõjaväejuhtide sõnul hukkunud 57 ja haavata saanud 255 Iraagi sõdurit, kurdi pešmerga on teatanud 30 hukkunust ja 70-100 vigastatust.
USA hinnangul on Mosuli linnas 3500-5000 ning linna ümberkaudsetel aladel veel kuni 2000 ISi võitlejat.


description: Türgi pealinnas Ankaras õhkis end täna kaks enesetaputerroristi. Väidetavalt õhkisid terroristid autopommid ning hukkusid rünnakus.

title: Türgi pealinnas õhkis end kaks enesetaputerroristi

maintext:
Ankara kuberneri Ercan Topaca sõnul on tõenäoline, et ründajatel oli sidemeid ebaseaduslikuks kuulutatud Kurdistani Tööparteiga (PKK).
«Pommis kasutatud materjalid, ehitus ning selle kavandamine viitab natuke PKK-le,» vahendas kuberneri sõnul uudisteagentuur Anadolu.
Kahtlusalused peeti kinni pärast peamiselt kurdidega asustatud Diyarbakiri provintsist tulnud vihjet.
Keelustatud Kurdistani Töölispartei (PKK) ja Türgi julgeolekujõudude konflikt lahvas taas lõkkele eelmise aasta juulis.
Sestsaadik on surma saanud üle 600 julgeolekujõudude liikme ning valitsuse sõnul tapetud üle 7000 PKK mässulise.
Pommirünnak toimus kaks päeva enne Türgi ajaloo suurima, 103 inimelu nõudnud terrorirünnaku esimest aastapäeva.


description: Kesk-Aasia kõrberiigi Türkmenistani president teatas kavatsusest rajada riigi esimene golfirada, kirjutas kohalik meedia neljapäeval.

title: Kõrberiigi Türkmenistani juht kavatseb rajada riigi esimese golfiraja

maintext:
President Gurbangulõ Berdõmuhhamedov kohtus USA endise profigolfari Jack Nicklausega, kellega arutati riigi esimese golfiraja ehitamist, kirjutas riiklik päevaleht Neutral Turkmenistan neljapäeval. Nicklaus asutas ja juhib firmat, mis disainib ja ehitab golfiradu üle maailma.
Türkmenistani pindalast 80 protsenti katab Karakumi kõrb.
Berdõmuhhamedovit tuntakse spordilembuse ja spordirajatistele miljonite kulutamise eest. Aastate eest andis ta korralduse rajada kolm jäähalli riigis, kus õhutemperatuur tõuseb suvel regulaarselt 50 kraadini Celsiuse järgi.


description: Moskva ringkonna sõjaväekohus asub täna vandemeeste osalusel arutama 2015. aasta veebruaris mõrvatud opositsioonipoliitiku Boriss Nemtsovi tapmist, kohtu all on viis isikut.

title: Venemaal algab Boriss Nemtsovi tapmise kohtuprotsess

maintext:
Ennist valiti teisel katsel 84 kutse peale ilmunud inimese seast tosin põhi- ja kümme varuvandemeest, so 22 inimest. Algul kavatses kohus valida vaid kuus varuvandemeest.
Ootuste kohaselt esineb prokurör kohtus süüdistuskokkuvõttega, mille järel esitab oma seisukoha kaitse. Määratakse ka kohtuasja tõendite uurimise kord, sh tunnistajate ülekuulamine.
Eelistungil rahuldas kohus kaitse taotluse arutada asja vandekohtus.
Peaprokuratuuri ülesandel esitab süüdistuse Moskva prokuröride rühm, sh Maria Semenenko ja Aleksei Lvovitš. Semenenko oli süüdistaja ka ajakirjanik Anna Politkovskaja tapmise kohtuasjas.
Kohtupingis on viis inimest – Zaur Dadajev, Šadid ja Anzor Gubašev, Bemirlan Eskerhanov ja Hamzat Bahhajev. Muuhulgas süüdistatakse neid palgamõrvarühma loomises ja ebaseaduslikus rühmaviisilises relvakäitlemises.
Asja kuulab sõjaväekohus, sest kuriteo ajal teenis Dadajev sisevägede pataljonis Sever.
Juurdluse eri järkudes võtsid kohtualused süü omaks – Dadajev kohe pärast kinnipidamist, A. Gubašev juurdluse alguses, Š. Gubašev tunnistas üles 2015. aasta lõpus, et saavutada venna vabastamine. Hiljem võtsid nad tunnistused tagasi, öeldes, et andsid need surve all. Praegu eitavad kõik oma osalust poliitiku tapmises.
Prokuratuuri väitel soostusid kohtualused umbes 2014. aasta septembri lõpus vähemalt 15 miljoni rubla suuruse tasu eest Ruslan Muhhudinovi ja seni tuvastamata isikute ettepanekuga tappa Nemtsov.
Prokuratuuri hinnangul valmistati tapmine hoolikalt ette, uuriti poliitiku eluviisi, teda jälgiti, valiti tapmise koht ja viis, relv, transport, sidevahendid ning määrati põgenemistee.
Uurijate väitel jälgis Dadajev koos Beslan Šavanovi ja A. Gubaševiga poliitikut. Kui Nemtsov lahkus koos oma tuttava naisterahvaga GUM-i (kaubamaja) hoonest ja siirdus kodu poole, andsid kaasosalised Dadajevile märku olude sobivusest tapmiseks. Umbes kell 23:31 tulistas Dadajev Suurel Moskvoretski sillal Nemtsovi pihta vähemalt kuus lasku, tappes ta.
A. Gubašev ja Šavanov jälgisid samal ajal tapmispiga lähikonda, et teavitada mõrtsukat õigeaegselt ohust. Tapmise järel Dadajev, Šavanov ja A. Gubašev põgenesid kuritepaigast autoga. Edaspidi aitasid R. Muhudinov, Š. Gubašev, T. Eskerhanov ja Bahhajev ning muud isikud neil Moskva piirkonnast lahkuda.
Šavanovi tagaotsimine lõpetati seoses tema surmaga, kui ta end kinnipidamisel õhku lasi. Tapmise korraldajaks peetav Muhudinov ja teised tuvastamata isikud tunnistati rahvusvaheliselt tagaotsitavaks ja nende osas uurimine jätkub.
Nemtsovi perekonna esindajad palusid kuulata üle ka Tšetšeenia juht Ramzan Kadõrov ja teised kõrged ametikandjad, kuid ei saanud selleks nõusolekut.
Meedias on selle kohtuasjaga seoses mitu korda mainitud pataljoni Sever endist komandöri Ruslan Geremejevit, kuid ta on siiani vaid tunnistaja. Advokaat V. Prohhorovi andmetel otsivad uurijad teda ülekuulamise eesmärgil taga.


description: Colombia valitsuse ja FARCi läbirääkijad rõhutasid reedel, et kavatsevad tagada relvarahu, seda hoolimata rahuleppe tagasilükkamisest eelmisel pühapäeval peetud rahvahääletusel.

title: Colombia valitsus ja FARC lubavad relvarahu tagada

maintext:
Delegatsioonid ütlesid ühisavalduses, et kavatsevad ära kuulata kõik, kes hääletasid rahuleppe vastu, et leida tekkinud olukorrale kiiresti lahendus.
«Tehtud muudatusi ja täpsustusi, mis sellest protsessist lähtuvad, hakatakse arutama valitsuse ja FARCi vahel, et tagada kõigile osapooltele garantiid,» öeldi avalduses.
Samuti kutsusid osapooled ÜROd üles vaatlema relvarahu, mis kehtib leppes sätestatud tingimustel, kindlustamaks mässuliste julgeolekut.


description: USA kaitseministeerium toimetas ühe Guantánamo vangi Mauritaaniasse, vähendades Ühendriikide Kuuba sõjaväebaasis asuvas vangilaagris hoitavate isikute arvu 60-le.

title: Pentagon saatis ühe Guantánamo vangi tagasi Mauritaaniasse

maintext:
Mohamedou Ould Slahi, kes oli arvatavasti viimane mauritaanlasest vang Guantánamos, kirjutas oma üleelamistest menuraamatu "Guantánamo päevik".
"USA on tänulik Mauritaania valitsusele tema humanitaaržesti ja tahte eest toetada USA jätkuvaid jõupingutusi Guantánamo lahe kinnipidamisasutuse sulgemiseks," ütles Pentagon avalduses.
45-aastane Slahi võeti kinni oma kodumaal pärast 2001. aasta 11. septembri terroriakte USA-s. Teda kahtlustati seotuses ebaõnnestunud vandenõuga korraldada 1999. aastal pommiplahvatust Los Angeleses. Ta toimetati pärast ülekuulamisi Jordaanias ja Afganistanis 2002. aasta augustis Guantánamosse.
2001. aasta 11. septembri terrorirünnakute järel loodud Guantánamo omandas USA eelmise presidendi George W. Bushi ametiajal kurikuulsuse jõhkraid ülekuulamismeetodeid kasutava kinnipidamiskohana, kus hoiti süüdistust esitamata terrorismis kahtlustatavaid.
USA president Barack Obama üritab Guantánamot sulgeda alates oma esimese ametiaja algusest 2009. aastal. Tema hinnangul kasutavad džihadistid selle olemasolu värbamiseks ning see toetab USA-vastast narratiivi.
Kui Obama ametisse astus, hoiti Guantánamo vangilaagris 242 isikut.


description: Kirjanikud saavad tihti inspiratsiooni tõsielulistest sündmustest, mis mõnikord on ulmelisemad ja kohutavamad kui mõni väljamõeldis.

title: Stephen King pilab uues lühiõudusloos Donald Trumpi

maintext:
Ameeriklasest ulme- ja õuduskirjanik Stephen King ei ole erand, kuid on siiski, sest ta sai lühiõuduslooks inspiratsiooni vabariiklaste presidendikandidaadist Donald Trumpist, edastab The Independent.
King teatas Twitteris humoorikalt: «Minu uusim õudusjutt: ükskord elas mees nimega Donald Trump, kes kandideeris presidendiks ja oli neid, kes soovisid, et ta saaks presidendiks. Ta ei lõpeta hästi».
Need paar lauset on märgatavalt lühemad kui ta kõige pikem romaan «The Stand», milles on 1153 lehekülge, kuid samas on nad praeguses olukorras mõjuvamad.
Kingi teatel on Trumpi valimiskampaania omamoodi õuduslugu, hoolimata sellest, kas Trump võidab.
King ei ole kunagi varjanud, et talle Donald Trump ei meeldi ja ta on mitmel korral hoiatanud Twitteris, et kui Trump saab Valgesse Majja, siis asub see mees «ekseemi ravima leeklambiga».
«Donald Trump on kohutavam kui kõik õudusromaanide tegelased kokku, sest see, mida tema suudab kokku keerata, ületab romaanides kirjeldatu mitmekordselt. Igatahes on ta parajalt kummituslik ja parajalt tapjalik, seega ei peaks ta riiki juhtima,» arvas King.
Kirjaniku arvates elavad nii ameeriklased kui teiste riikide elanikud järgnevad neli aasta «õudusromaanis» kui Trump USA presidendivalimistel võidu saavutab.
USAs leiavad presidendivalimised aset kahe nädala pärast, 8. novembril.


description: Ühendriikides on orkaan Matthew nõudnud vähemalt 18 inimese elu Florida, Georgia ja Põhja-Carolina osariikides, teatasid pühapäeval võimuesindajad.

title: Ühendriikides on orkaan Matthew nõudnud 18 inimese elu

maintext:
Matthew on põhjustanud Florida idarannikul üleujutusi ja elektrikatkestusi. Lisaks Floridale on hädaolukord kuulutatud välja Georgia, Lõuna-Carolina ja Põhja-Carolina osariigis.
Põhja-Carolina kuberner Pat McCrory kinnitas kaheksa inimese hukkumist orkaani põhjustatud tulvades. Kuberneri sõnul on kadunud veel viis inimest.
Ülejäänud ohvrid kaotasid elu Floridas ja Georgias.
Enne Ühendriike Haitit räsinud orkaan nõudis riigis viimastel andmetel pea 900 inimelu.
Abiorganisatsiooni CARE teatel purustas Matthew täielikult Haiti lõunaosa Jérémie linna. Haiti võimud teatasid laupäeval, et kuulutasid riigis välja kolmepäevase leina.
"Jérémie on täielikult purustatud. 80 protsenti hoonetest on minema pühitud. Kõik telefonikaablid ja elekter on läinud. Linn on täielikult ära lõigatud ning kõigil hakkab otsa saama toit ja raha," kirjutas abiorganisatsiooni Haiti osakonnajuhataja Jean-Michel Vigreux Twitteris.


description: Islandi opositsioon kavatseb valimiste järel koalitsiooni moodustada

maintext:
Islandi neli opositsiooniparteid teatasid neljapäeval kokkuleppest koalitsiooni moodustamiseks laupäevaste erakorraliste valimiste järel.
Eliidivastane Piraadipartei, Vasakpoolsete ja Roheliste Liikumine, sotsiaaldemokraadid ja tsentristlik Helge Tulevik teatasid ühisavalduses, et nelja erakonna koostöö "oleks selge alternatiiv praegustele valitsusparteidele ja tekitaks Islandi ühiskonna jaoks uue võimaluse".
"Selle põhjal usume, et on piisavalt põhjust uurida enamusvalituse moodustamise võimalusi, kui me saame eelseisvatel valimistel selleks volitused," seisis ühisavalduses.
Islandit valitseb praegu paremtsentristliku Progressipartei ja parempoolse Iseseisvuspartei koalitsioon.
Nelja opositsioonipartei liit toob valimiste järel ilmselt kaasa lehmakauplemise.
"Kui valimistulemused annavad meile võimaluse moodustada opositsiooniparteidega valitsus, siis seda me tahame teha," ütles Vasakpoolsete ja Roheliste liikumise liider Katrin Jakobsdóttir AFP-le. "Meie hinnangul on need erakonnad võimelised hästi koos töötama. Neil on palju ühiseid teemasid. Usun, et see oleks teostatav valitsuse variant."
Piraadipartei koguks 29. oktoobri valimistel 22,6 protsenti häältest, selgub Reykjaviki ülikooli poliitikateaduste osakonna poolt 14.-19. oktoobrini läbi viidud küsitlusest, mille käigus küsiti internetis või telefonitsi 2300 inimese arvamust.
Küsitlus näitab Iseseisvuspartei toetuseks 21,1 protsenti häältest.
Mõlemad erakonnad jääksid sellega 63-kohalises parlamendis ehk althingis enamuse saavutamisest kaugele.
Vasakpoolsete ja Roheliste Liikumine koguks 18,6 ning Progressipartei üheksa protsenti häältest, näitavad küsitlustulemused.
Piraadipartei toetus ulatus aprillis "Panama paberite" skandaali kõrghetkel 43 protsendini. Skandaali tõttu oli sunnitud ametist lahkuma peaminister David Gunnlaugsson.
Lekkinud maksudokumendid näitavad, et Islandi peaminister ja tema abikaasa Anna Sigurlaug Palsdottir kasutasid maksuparadiisi ettevõtet miljoniste investeeringute varjamiseks. Lekitatud dokumentide kohaselt ostsid Gunnlaugsson ja tema abikaasa 2007. aasta detsembris Briti Neitsisaartel firma Wintris Inc. 2009. aastal müüs peaminister oma osaluse ühe dollari eest abikaasale.
Gunnlaugsson ei deklareerinud 2009. aastal paremtsentristliku Progressipartei ridades parlamenti pääsedes osalust firmas.
2013. aasta üldvalimistel ületas Piraadipartei 5,1-protsendise toetusega napilt valimiskünnise ja sai parlamendis kolm kohta. Erakonna peaeesmärk on enda sõnul purustada riigi vana poliitiline kaardivägi.


description: Ameerika Ühendriikides Texase osariigis sõitis politseiautole tagant sisse 19-aastane tudengineiu, kes oli parasjagu sõidu ajal ametis oma palja ülakeha pildistamisega.

title: Alastipilte teinud naine sõitis politseiautole tagant sisse

maintext:
Töökohuseid täitnud politseinik kuulis äkitselt pidurikriginat, kui tema autole sõitis sisse Miranda Kay Raderi nimeline üliõpilane. Kui korrakaitsja lähenes tüdruku autole, nägi ta, kuidas meeleheitel Rader üritab kiiresti endale pluusi selga tõmmata. Rader selgitas: ta üritas teha endast alastipilti, et see siis programmi Snapchat kaudu oma poiss-sõbrale saata.
«Küsisin talt, miks ta pole riides ja ta vastas, et hakkas punase tule taga endast alastipilti tegema,» rääkis politseinik. Tema sõnul leiti autost ka avatud veinipudel. Kohalik politseijaoskond postitas hiljem suhtluskeskkonda Twitter hoiatused: «Ära joo ja juhi! Ära saada endast pilte poiss-sõbrale ja juhi!»
Rader pidi tasuma trahvi 2000 dollarit (1835 eurot).


description: Ameerika Ühendriikide vabariiklastest presidendikandidaat Donald Trump teatas viimases, kolmandas teledebatis, et ta ei pruugi nõustuda presidendivalimise tulemusega.

title: Video: Trumpi teatel ei pruugi ta nõustuda USA presidendivalimise tulemusega

maintext:
Trump on varem öelnud, et kampaania jooksul on ta kogenud ebaõiglust ja valimispettus võtab temalt tõenäoliselt võidu, edastab The Independent.
Debatijuht küsis Trumpilt, et kui ta valimised kaotab, kas ta nõustub valimistulemusega.
«Ootame-vaatame, seni on pilt olnud üsna halb. Hillary Clinton ei oleks pidanud saama kandidaadiks, sest ta on pannud toime tõsiseid kuritegusid. Need valimised juba ette tema kasuks kallutatud, lisaks on meedia Clintoni poolel. Ma ei pruugi seega valimistulemusega nõus olla,» teatas vabariiklaste kandidaat.
Poliitikavaatlejate teatel ei ole mitte ükski presidendikandidaat varem seadnud nii otsesõnaliselt võimalikku valimistulemust kahtluse alla.Ekspertide arvates tõmbas Trump endale selle seisukohaga «vee peale», kuid ta ei saa sellest ise aru.
«Meedia teeb mind maha ja seda, millega mind rünnatakse, on väga palju. Nad mürgitavad valijaid, kuid nende kahjuks näevad valjad meedia läbi,» lisas Trump.
See oli Trumpi viide meedias laialt kajastatud 2005. aasta skandaalsele videole, millel teda on kuulda naiste kohta roppusi kasutamas.
Hillary Clinton nimetas Trumpi komentaari valimistulemuste mittetunnustamise suhtes kohutavaks.
«Vaatame tõele näkku, mida ta ütles ja mida ta mõtles. Ta alavääristab demokraatiat ja paneb üllatama, et suurpartei esindajana ta midagi sellist ütleb. Tema seisukohavõtud on otsene viide, et ta ei sobi presidendiametisse,» teatas Clinton.
Samas teatas Donald Trumpi tütar Ivanka Trump, et kindlasti ta isa lõpuks nõustub valimistulemusega.
«Kas ta võidab või mitte, kuid olen kindel, et ta nõustub tulemusega. Samas tahab ta võita, sest just sellepärast ta kandideeris. Mu isal on väga selged arusaamad, mis on tema jaoks õige ja mis vale,» teatas tütar.
USAs on valmispäev 8. novembril.


description: India ookeanis asuva Mauritiuse saare rannast leitud tiivatükk kuulus 2014. aastal kadunuks jäänud lennukompanii Malaysia Airlines reisilennukile Boeing 777 (lend MH370), teatasid Malaisia ja Austraalia ametnikud täna.

title: Mauritiuselt leitud tiivatükk kuulus MH370-le

maintext:
Tiivatükk leiti mais ning seda uurisid Austraalia transpordiohutuse ameti eksperdid, kes juhivad ka kadunud lennuki otsinguid India ookeanis.
India ookeani äärsete riikide randadest on leitud mitmeid lennukitükke, mis kuuluvad ilmselt samuti lend MH370-le.
Malaysia Airlinesi reisilennuk 239 inimesega pardal jäi kadunuks 2014. aasta 8. märtsil lennul Malaisia pealinnast Kuala Lumpurist Hiina pealinna Pekingisse.


description: Portugali endise peaministri Antonio Guterrese eeldatav valimine ÜRO järgmiseks peasekretäriks on pettumus, ütles Tartu ülikooli professor Andres Kasekamp.

title: Kasekamp peab Guterrese valimist ÜRO etteotsa pettumuseks

maintext:
«See on pettumus, kuna kunagi varem pole olnud sel kohal idaeurooplast ja seekord oleks võinud see inimene olla Ida-Euroopast. Aga kahjuks nii ei läinud,» rääkis Kasekamp Välispoliitika Instituudist. «Ja veelgi enam oleks ülim aeg, et ÜRO saaks endale esimese naispeasekretäri, mida nüüd ka ei juhtu,» lisas Kasekamp.
«Seda enam, et seekord oli väärikaid kandidaate, ka Ida-Euroopast, aga otsustati võtta hoopis traditsioonilisem kandidaat, kes ei ole eriti vaimustav ega inspireeriv kuju. Selles mõttes on see küll pettumus,» tunnistas professor Kasekamp.
Kahjutunne on veel suurem arvestades seda, kuidas ÜROs juhti valitakse - peasekretäri kandidaadi esitamise õiguse saavad kirjutamata kokkulepe kohaselt eri maailmajagude riikide rühmad järgemööda, märkis Kasekamp.
«Võimalus, et idaeurooplane saab sellele kohale, tõuseb uuesti päevakorras alles järgmise põlvkonna ajal. See idaeurooplane, kes saaks ÜRO peasekretäriks on võib-olla praegu alles koolipingis,» ütles Kasekamp. «See võimalus on nüüd pikaks ajaks läinud,» tunnistas professor.
Tema hinnangul võis idaeurooplase valimisele saada takistuseks see, et teda ei pruukinud toetada ÜRO Julgeolekunõukogu vetoõigusega alaline liige Venemaa. «Idaeurooplased pole võib-olla kõige positiivsemalt meelestatud Venemaa suhtes ja seetõttu võib-olla neid blokeeriti,» rääkis Kasekamp Välispoliitika Instituudist.
Ta meenutas siiski, et enne kui praegune ÜRO pesekretär, oma kohalt lahkuv Ban Ki-moon ametisse valiti, oli lootus saada ÜROle naisjuht, kuna siis oli üheks võimalikuks kandidaadiks Läti endine president Vaira Vike-Freiberga. «Aga ilmselt oleks ta ka Venemaa poolt blokeeritud,» tunnistas Kasekamp.
Rääkides Guterrese valimise positiivsetest aspektidest, tõi Kasekamp esile tema kauaaegset tööd ÜRO põgenikeaegntuuri (UNHCR) juhina. «Tal on selles mõttes eeldused saada heaks juhiks ÜROle, kuna ta tunneb seda seestpoolt. Lisaks on põgenike küsimus tänapäeval aktuaalsem kui iial varem,» rääkis Kasekamp.
Professor Kasekamp usub ka, et Eesti diplomaadid, kes tegelevad Eesti kampaaniaga saada aastateks 2020-2021 ÜRO Julgeolekunõukogu mittealaliseks liikmeks, kindlasti analüüsivad praeguste valimiste käiku, et sellest midagi õppida ka Eesti kandidatuuri jaoks.
Neljapäeval peaks toimuma New Yorgis ÜRO Julgeolekunõukogus hääletus, kus Guterrese kandidatuur eeldatavasti heaks kiidetakse.
Samas oli varasemalt teada mitmeid Ida-Euroopa riikide poliitikuid, kes samuti ÜRO pesekretäri kohale kandideerisid. Nii oli juttu Slovakkia välisministrist Miroslav Lajčákist, Serbia eksvälisministrist Vuk Jeremićis, bulgaarlannadest UNESCO juht Irina Bokovast ja Euroopa Komisjoni eelarvevolinikust Kristalina Georgijevast, Makedoonia eksvälisministrist Srgjan Kerimist.


description: Jeruusalemmas sai täna tulistamises vigastada vähemalt kolm inimest, nendest kahe seisund on tõsine, teatasid võimud.

title: Jeruusalemmas hukkus tulistamises kaks inimest

maintext:
Ida- ja Lääne-Jeruusalemma piiril, politsei peakorteri lähistel toimunud intsidendis, lasid korrakaitsjad ründaja maha.
Politsei sõnul tulistas 39-aastane ründaja autost trammijaama suunas. Seejärel ründaja kiirendas ning avas tule ühe sõiduki pihta, mille järel sõitis Ida-Jeruusalemmas asuva Sheikh Jarrah' linnajao suunas, kus tulistas politseipatrulli pihta, vigastades üht politseinikut tõsiselt. Ründaja hukkus korrakaitsjate vastutules.
Hadassah' haigla andmeil on kaks ohvrit vigastustesse surnud.
Politsei sõnul oli ründaja pärit Ida-Jeruusalemma Silwani piirkonnast.
Gaza sektorit kontrolliv Hamas kiitis rünnaku heaks ja kutsus seda loomulikuks reaktsiooniks meie rahva vastaste kuritegude suhtes.
Intsident toimus ajal, mil Jeruusalemma Al-Aqsa mošeekompleksi külastab pühade ajal üha rohkem juute. Al-Aqsa mošeekompleks on püha nii moslemite kui juutide jaoks, kes kutsuvad seda Templimäeks.
AFP 1. oktoobri andmetel on alates eelmise aasta oktoobrist Iisraeli ja Palestiina aladel vägivallalaines surma saanud 231 palestiinlast, 34 iisraellast, kaks ameeriklast, üks jordaanlane, eritrealane ja sudaanlane.
Enamik tapetud palestiinlasi on Iisraeli sõjaväe sõnul iisraellasi rünnata üritanud isikud.


description: Türgi president Recep Tayyip Erdoğan hoiatas laupäeval, et Ankara on jõudnud lõppmängu aastakümneid kestnud püüdlustes saada Euroopa Liidu liikmeks ning nüüd tuleb Brüsselil lõplikult ja selgelt öelda, kas ta tahab Türgi liitumist ühendusega.

title: Erdoğan: Türgi on jõudnud ELi liikmesuse küsimuses lõppmängu

maintext:
Erdoğan ütles parlamendi avaistungil, et Brüssel peab võimaldama juba oktoobris türklastele viisavaba reisimist, nagu see lepiti kokku põgenikevoolu vähendamise leppes.
«Kui Euroopa Liit teeb Türgist täisliikme, siis me oleme valmis. Kuid nad peavad teadma, et me oleme jõudnud lõppmängu,» ütles Erdoğan televisioonis üle kantud kõnes.
«See on nende (ELi) valik jätkata teed kas koos Türgiga või ilma. Nad ei saa pidada meid vastutajaks,» lisas ta.
Erdoğan ütles, et oktoober on Türgi ja Euroopa Liidu suhete jaoks tähtis kuu ning on vaja, et viisavabadus Schengeni tsooniga jõustuks sel kuul.
Türgi püüdlused saada ELi liikmeks on pärit 1960ndatest aastatest, kuid ametlikud kõnelused algasid alles 2005. aastal. Praegu on avatud ainult 16 läbirääkimiste peatükki 35st.
«Fakt, et meie riiki on hoitud 53 aastat uksel ootamas, näitab teie (ELi) arvamust meist,» märkis Türgi president.


description: India peaminister Narendra Modi ärgitas täna BRICSi liidreid seisma ühiselt terrorismi emalaeva vastu Lõuna-Aasias, viidates Pakistanile.

title: India peaminister: Pakistan on terrorismi emalaev

maintext:
Modi ütles tärkava majandusega riikide (Brasiilia, Venemaa, India, Hiina ja Lõuna-Aafrika Vabariigi) ühenduse BRICS tippkohtumisel, et ühel India naabruskonna riigil on sidemed kogu maailma terrorimoodulitega ja see tuleks jõuliselt hukka mõista. «Meie regioonis ohustab terrorism tõsiselt rahu, julgeolekut ja arengut,» ütles Modi Goas teistele BRICSi liidritele.
«Kahjuks on see terrorismi emalaev üks riik India naabruskonnas,» lisas ta Pakistani otseselt nimetamata. «Selle emalaevaga on ühendatud terrorimoodulid kõikjal maailmas. See riik mitte üksnes ei anna terroristidele peavarju. Ta toidab mõttelaadi. Mõttelaadi, mis kuulutab valjusti, et poliitilistel eesmärkidel on terrorism õigustatud.»
«See on mõttelaad, mille me mõistame jõuliselt hukka. Ja mille vastu me peame BRICSina ühiselt seisma ja tegutsema. BRICS peab rääkima ühel häälel selle ohu vastu,» ärgitas Modi.


description: Poola ei toeta ekspeaminister Donald Tuski teiseks ametiajaks Euroopa Liidu presidendina, ütles teisipäeval konservatiivse võimupartei juht Jarosław Kaczyński.

title: Kaczyński: Poola ei toeta Tuski teiseks ametiajaks

maintext:
Kaczyński ütles võrgulehe Polska The Times teatel, et Tuski võib oodata Poolas süüdistuse esitamine ning EL peaks seda teadma. Ta lisas, et ei tõkesta Tuski valimist teiseks ametiajaks, kuna Poolal ei ole vetoõigust.
«Usun, et Poola valitsus ei toeta Donald Tuski teiseks ametiajaks Euroopa Liidu etteotsa. Tusk on suur probleem,» ütles Kaczyński.
Küsimus on seotud Kaczyński kaksikvenna, Poola presidendi Lech Kaczyński ja veel 95 inimese hukkumisega Venemaal lennuõnnetuses 2010. aastal.
Jarosław Kaczyński süüdistab Tuski, kes oli tollal Poola peaminister ja presidendiga pinevates suhetes, riigipea julgeoleku hooletusse jätmises. Tusk eitab vastutust ja on öelnud, et on valmis uurijatele tunnistusi andma.


description: Venemaa alustab järgmise Venemaa alustab järgmise «Borei» projekti strateegilise tuumaallveelaeva ehitamist selle aasta detsembris, teatas mereväe komandör admiral Vladimir Koroljov täna.

title: Venemaa alustab Borei klassi tuumaallveelaeva ehitamist detsembris


description: India väed kasutasid täna pisargaasi meeleavaldajate tõrjumiseks Kashmiri keskuses Srinagaris.

title: Indias Kashmiri pealinnas puhkesid kokkupõrked

maintext:
Rahvas kandis matuserongkäigul eilsetes rahutustes hukkunud 12-aastase poisi surnukeha ja nõudsid India lahkumist Kashmirist. India politsei ja julgeolekujõud tegid hoiatuslaske ning kasutasid pisargaasi, kartes, et rongkäik võib kasvada suuremaks meeleavalduseks, sõnas anonüümseks jäänud politseiametnik.
Rahvahulk hakkas sõdureid kividega loopima ning kokkupõrked levisid ka Srinagari teistesse rajoonidesse.
Leinatud poiss suri väidetavalt õhupüssist saadud haavadesse eile õhtul, mil rahutustes sai vigastada veel 50 inimest.
Kashmir on jagatud India ja Pakistani vahel, ent mõlemad nõudlevad endale kogu piirkonda. Kaks riiki on pidanud regiooni pärast maha kolm sõda.
India süüdistab Pakistani regulaarselt mässuliste relvastamises ja kahe riigi vahel jagatud Kashmiris üle piiri saatmises, et korraldada rünnakuid India sõdurite vastu. Islamabad eitab süüdistusi.


description: USA vabariiklaste presidendikandidaadi Donald Trumpi teatel oleks Iraagis hukkunud moslemist sõdur, kapten Humayun Khan elus, kui tema oleks olnud president.

title: Donald Trump: kui mina oleksin olnud president, oleks Iraagis hukkunud sõdur elus

maintext:
Elu kaotanud sõduri isa Khizr Khan, kes pidas juulis demokraatide parteikongressil Trumpi vastu suunatud kõne, teatas nüüd, et Trumpi selline märkus on õel, edastabThe Independent.
Vabariiklaste presidendikandidaat rääkis Khani saatusest kanalile ABC News antud intervjuus, kuid samas rõhutas, et see mees on kangelane.
«Kui mina oleksin olnud siis president, oleks kapten Khan seni elus. Me ei oleks osalenud sellises veas nagu seda oli Iraagi sõda,» lausus Trump.
Humayun Khan hukkus 2004. aastal 27 aasta vanusena Iraagis pommiplahvatuses.
«Trump sõnas kõige julmema asja, mida saab leinas vanematele öelda. Et kui tema oleks olnud president, siis seda ei oleks juhunud,» kommenteeris isa.
Khizr Khani kõne demokraatide parteikongressil, milles ta ründas Trumpi moslemivastasust ja rääkis oma hukknud pojast, kajastas ulatuslikult nii USA kui teiste riikide meedia.
Khani toetas kõne ajal ta abikaasa, kuid tema ei esinenud. Trump sõnas hiljem, et sel naisel ei lubatud suud lahti teha, kuid sattus selle märkuse tõttu nii oma parteikaaslaste kui demokraatide kriitika alla.
Trump on kampaania käigus pidevalt rõhutanud, et tema arvates ei tohiks enam moslemeid USAsse lubada, sest nendega koos võivad sisse imbuda terroristid.


description: Jeemenis jõustus kolmapäeva hilisõhtul ÜRO vahendatud järjekordne relvarahu, teatas maailmaorganisatsiooni esindaja.

title: Jeemenis jõustus ÜRO vahendatud relvarahu

maintext:
ÜRO eriesindaja Jeemenis Ismail Ould Cheikh Ahmed kinnitas, et vaenutegevus lõppeb kolmapäeva öösel kell 23.59 kohaliku aja järgi ja kestab esialgsete plaanide kohaselt 72 tundi.
Tegemist on juba kuuenda katsega kehtestada relvarahu huthimässuliste ja Saudi Araabia juhitud koalitsiooni toetatud valitsusmeelsete vägede vahel.
Saksa välisminister Frank-Walter Steinmeier pidas Jeemeni konfliktipoolte relvarahukokkulepet soodsaks sõnumiks.
"Tervitan Jeemenis ÜRO vahendusel saavutatud relvarahu kehtestamist," märkis Saksa välisminister. "Sellegipoolest 72-tunnine relvarahu ei ole praegu rohkemat kui lahinguvaheaeg," ütles Steinmeier.
Seejuures väljendas ta lootust, et edaspidi õnnestub Jeemenis vägivald lõpetada ja saavutada rahu.
ÜRO teatas esmaspäeval, et Jeemeni vaenupooltel õnnestus leppida kokku 72-tunnine relvarahu, mis jõustub 19. oktoobril.
Jeemeni konfliktis on vastamisi rahvusvaheliselt tunnustatud presidendile Abedrabbo Mansour Hadile lojaalsed jõud, mida toetab Saudi Araabia juhitav koalitsioon ning šiiamässulised huthid ja nendega liidus olevad ekspresident Ali Abdullah Saleh 'le lojaalsed väed.


description: Arenguriikides elab peaaegu iga viies laps äärmises vaesuses, teatasid Maailmapank ja UNICEF eile avaldatud raportis.

maintext:
Raportis «Äärmise vaesuse lõpetamine: tähelepanu lastele» märgitakse, et 2013. aastal elas arengumaades 19,5 protsenti lastest majapidamistes, kus keskmine sissetulek oli päevas 1,90 USA dollarit või vähem. Täiskasvanute seas oli see näitaja 9,2 protsenti.
Kogu maailmas elab äärmises vaesuses ligi 385 miljonit last.
Ülemaailmne hinnang laste äärmisele vaesusele põhineb andmetel 89 riigist, mis esindavad 83 protsenti arenguriikide rahvastikust.


description: Šotimaa esimene minister ja Šoti Rahvuspartei (SNP) liider Nicola Sturgeon tutvustab tuleval nädalal uue iseseisvusreferendumi korraldamise kava.

title: Šotimaa esitab uue referendumiplaani


description: Venemaa õhujõudude sõjaväetranspordilennukid toimetavad esimest korda operatiivkorras Vene dessantüksused ühes relvastuse ja sõjatehnikaga Aafrikasse, edastas täna Vene kaitseministeeriumi pressiosakond.

title: Venemaa teeb Egiptusesse dessandi


description: Kairo eeslinnas lasti täna maha brigaadikindral Adel Ragaei, kes juhtis Siinaile paigutatud soomusdiviisi, teatasid tema sugulased ja Egiptuse relvajõud.

title: Kairos lasti maha Egiptuse brigaadikindral

maintext:
Kindralit tulistati, kui ta väljus kella kuue paiku hommikul oma kodust Obouri linnaosas, ütles tema vennanaine Huda Zein Elagedine.
Džihadistid on tapnud sadu politseinikke ja sõdureid – peamiselt Siinai poolsaarel – kuid rünnakud nii kõrgete sõjaväelaste vastu on haruldased.
Rünnaku eest võttis vastutuse vähetuntud rühmitus Liwa al-Thawra, mis postitas teate selle kohta Twitteris.


description: Belgia politsei magas 13 korral maha võimaluse paljastada Pariisi terrorirünnakute korraldajad enne rünnakute toimumist, selgus täna meediasse lekkinud raportist.

title: Belgia politsei luhtas 13 võimalust Pariisi ründajate tabamiseks

maintext:
Päevalehes De Tijd ilmunud politseiraporti järgi oli võimudel alates 2015. aasta veebruarist telefoniandmed, mis sidusid teadaolevaid terrorismis kahtlustatuid Salah Abdeslamiga, kes on väidetavalt ainus 2015. aasta 14. novembril korraldatud terrorirünnakute ellujäänud osaline.
Kuuel korral jäeti isikud uurimata seoses vajamineva tööjõu puudumisega, seisis raportis.
Samuti ei tegelenud Belgia politsei Hispaania võimude palvega edastada informatsiooni Salah' vanema venna Brahim Abdeslami kohta pärast seda, kui too reisis 2015. aasta märtsis Hispaaniasse.
Kaheksa kuud hiljem lasi Brahim end Pariisi kohviku ees õhku.
Abdeslamid ning teised rünnakuga seotud isikud on pärit Brüsseli Molenbeeki linnajaost. Salah Abdeslami seostatakse ka Brüsseli pommirünnakutega 2016. aasta 22. märtsil.
Varasemad lekked samast raportist näitavad, et Belgia uurijad hoiatasid kõrgemaid ametnikke Abdeslami vendade radikaliseerumisest ning sidemetest Pariisi rünnakute põhiorganiseerija Abdelhamid Abaaoudiga, kes oli äärmusrühmituse Islamiriik (IS) liikmena juba teada.
Informatsiooniga väidetavalt midagi peale ei hakatud.
Antud raport esitatakse Belgia parlamendi terroritõrjekomisjonile.


description: Türgi pealinnas Ankaras hoiti täna ära kavandatav pommirünnak pärast politsei vahelesekkumist ja sellele järgnenud plahvatusi, teatas Türgi justiitsminister.

title: Türgis hoiti ära suur terrorirünnak

maintext:
«Mõlemad rünnakut kavandanud kahtlusalused hukkusid plahvatuses,» teatas uudisteagentuur Anadolu.
«Suur katastroof hoiti ära. On võimalik, et nad oleksid rünnanud Ankarat. Kõik märgid viitavad PKK (Kurdistani Töölispartei) terroriorganisatsioonile,» sõnas justiitsminister Bekir Bozdağ.
«Pommis kasutatud materjalid, ülesehitus ning selle kavandamine viitab natuke PKK-le,» ütles ka Ankara kuberner Ercan Topaca.
Plahvatuses keegi peale terroristide, kelleks olid teadete järgi üks mees ja üks naine, ei hukkunud. Samuti otsitakse kolmandat rünnakuga seotud isikut, sõnas kuberner.
Plahvatus korraldati väidetavalt Hayamana linna lähistel, Ankarast 30 kilomeetri kaugusel. Pomm plahvatas julgeolekujõudude saabumise hetkel ühe musta auto lähedal, teatas kuberneri kantselei.
Intsident toimus kaks päeva enne Türgi ajaloo suurima, Ankaras 103 inimelu nõudnud terrorirünnaku esimest aastapäeva. Toonases rünnakus süüdistatakse äärmusrühmitust Islamiriik (IS).
Keelustatud PKK ja Türgi julgeolekujõudude konflikt lahvas taas lõkkele eelmise aasta juulis.
Sestsaadik on surma saanud üle 600 julgeolekujõudude liikme ning valitsuse sõnul tapetud üle 7000 PKK mässulise.


description: USA politsei teatas pühapäeval, et Kansase maapiirkonnast leiti nende kodu eest kolme inimese laibad.

title: Kansase maapiirkonnas avastati maja eest kolme inimese laibad

maintext:
Argentinas tappis võitluskunstide õpetamisega tegelev mees oma endise tüdruksõbra ning tema õe ja vanaema, teatasid pühapäeval võimuesindajad.
Texases hukati eile õhtul surmava süstiga 58-aastane Barney Fuller, kes 13 aastat tagasi lasi maha oma naabrid, teatasid USA võimuesindajad.
Hiina külamees tappis oma vanemad ja hulgaliselt naabreid
Hiina politsei arreteeris riigi edelaosas Yunnani provintsis mehe, kes mõrvas kõigepealt oma vanemad ning seejärel 17 oma naabrit – lootuses kõrvaldada niimoodi tunnistajad ja kuriteojäljed.


description: Iraagi parlament hääletas laupäeval alkoholi impordi, müügi ja tootmise keelustamise poolt, edastasid teiste seas Aftonbladet ja Yle.

title: Iraagi parlament keelustas alkoholitootmise ja -kaubanduse

maintext:
Keelustamisega on rahul suured ja mõjukad usuliikumised, kuid otsus põhjustab kindlasti laialdast pahameelt mitmesuguste usuvähemuste hulgas.
Seaduse pooldajate kinnitusel on otsus igati õigustatud juba põhiseadusega, mis keelustab kõik, mis on vastuolus islamiga.
Alkoholikeelu rikkujatele kehtestatakse karmid trahvid.
Iraagi enamikus restoranides ja hotellides ei pakuta alkoholi, kuid eriti pealinnas Bagdadis on ärisid, kus seda siiski müüakse.
Iraagis toodetakse õlut nimega Farida ja valmistatakse ka traditsioonilist aniisimaitsega napsu.
Seaduse vastu olnud rahvaesindajate sõnul toodi seadusemuudatus parlamenti üllatuslikult ja viimasel hetkel, kui kogu riigi tähelepanu oli koondunud Mosuli vabastamisele.


description: Soome president Sauli Niinistö tuletas täna meelde, et Ahvenamaa sõjalis-poliitilise staatuse määratleb rahvusvaheline leping, mis ütleb, et rahu ajal on saarestik demilitariseeritud ja sõja ajal neutraalne.

title: Niinistö: Ahvenemaa staatuse määrab rahvusvaheline leping

maintext:
Soome ei saa ühepoolselt seda lepingut rikkuda, rõhutas president. Arutelu piirkonna staatuse üle tuleks alustada ahvenamaalastest, sest see puudutab eeskätt neid.
Niinistö sõnul ei jää ahvenamaalastele märkamata, kui saarestiku ümbruses toimub midagi ebatavalist. «Ma ise ei ole millestki sellisest kuulnud,» lisas ta.
Diskussiooni Ahvenamaa sõjalis-poliitilise staatuse üle algatas nädalavahetusel kaitseminister Jussi Niinistö. Ta kirjutas blogis, et demilitariseeritus ei vähenda ohtu saarestikule, vaid pigem suurendab seda. Demilitariseerituna on Ahvenamaa tema sõnul sõjaline vaakum.
Opositsioon ja Ahvenamaa rahvaesindajad on kaitseministri seisukohti kritiseerinud. Ahvenamaa parlamendiliikmete ja endise välisministri Erkki Tuomioja arvates on Niinistö jutt ohtlik hirmutamine.
«Ahvenamaa demilitariseeritusse sekkumine annaks väga vale signaali ning suurendaks rahvusvahelisi pingeid ja spekulatsioone,» ütles Tuomioja rahvusringhäälingule Yle.


description: Kui kahe tüdruku ema Amina Aliyeva sai teada, et on taas lapseootel, käskis pere tal raseduse katkestada, vahendab RFE/RL.

title: Uus trend Aserbaidžaanis: abort lapse soo tõttu

maintext:
«Ma läksin lapse sugu teada saama koos abikaasa ja ämmaga. Kui arst ütles, et ootan tütart, nägid nad välja nagu maailma lõpp oleks käes,» kirjeldas Aliyeva. «Nad ütlesid mulle, et pean abordi tegema.»
30-aastane Aliyeva sõnul pooldas aborti ka tema günekoloog, kes lapseootel naist samuti rasedust katkestama üritas veenda. Naine väidab, et tema ise aborti teha ei soovinud, kuid tema abikaasa ähvardas vastasel kombel lahutuse sisse anda ja tütarde hooldusõiguse endale võtta. Seetõttu andis Aliyeva alla ja talle tehti kirurgiline abort.
Aliyeva juhtum ei ole Aserbaidžaanis haruldane. Riigi patriarhaalses ühiskonna tõttu on naistel tohutu surve sünnitada poisslapsi. Aserbaidžaani vastsündinutest on seepärast enamus poisid- iga 115 poisi kohta sünnib 100 tüdrukut- maailma keskmine on 107 poissi 100 tüdruku kohta.
2010. aastal viidi Kaukasuse riikides läbi ka uuring, et välja selgitada, miks Aserbaidžaanis sünnib ebatavaliselt vähe tüdrukuid. Uurimus leidis, et loote soo põhjal abordi tegemine on Aserbaidžaanis ja Armeenias tavaline käitumismudel ja probleemi lahendamiseks tuleks riikidel midagi ette võtta.
Aliyeva arvab, et tema abort, mis viidi läbi raseduse 15. nädalal, oli ebaseaduslik, sest abordid on Aserbaidžaanis lubatud vaid 12. rasedusnädalani. «Need mõrvarid lõikasid mu lapsel käed ja jalad otsast. Aga ka mina olen mõrvar- me kõik tema ema, isa ja vanaema tapsime väikese abitu olendi,» sõnas ta.
Bakuus asuva günekoloogi Terena Hasanova sõnul ei ole loote soo põhjal abordi tegemine samuti ebatavaline ja pereliikmed mõjutavad enamasti suuresti raseda otsust. «Nad survestavad naist aborti tegema ja seetõttu näib see lõpuks naisele ainsa pääseteena,» sõnas ta. «Naine jätkab raseduste katkestamist seni, kuni talle öeldakse, et ta poega ootab.»


description: Süüria valitsusväed jätkavad ÜRO Julgeolekunõukogu suutmatuse järel relvarahus üksmeelele jõuda edasitungi ülestõusnute käes olevas Aleppo idaosas.

title: Süüria režiimiväed jätkavad edasitungi Aleppos

maintext:
Režiimiväed ja nende liitlased liiguvad tänav haaval edasi linna idaosas, mis on alates 2012. aastast valitsuse kontrolli alt väljas.
«Kokkupõrked lahinguväljal ning ägedad õhurünnakud jätkusid kogu öö ja pühapäeva, eriti Sheikh Saidi linnajaos Aleppo idaosas,» ütles vabaühenduse Süüria Inimõiguste Vaatluskeskus direktor Rami Abdel Rahman. Vaatluskeskuse sõnul hõivasid režiimiväed Janduli risttee Aleppo kirdeosas.
Äsjaste edasitungide eesmärk on valmistada ette otsustavat maavägede pealetungi, teatas Süüria valitsusele lähedal seisev ajaleht Al-Watan.
Damaskus ja selle liitlane Venemaa on alates pealetungi algusest 22. septembril andnud Aleppo idapoolsetele linnaosadele pea katkematult õhulööke. Lisaks on ülestõusnute käes olevaid alasid tabanud tünnipommid ja suurtükituli.
Vaatluskeskuse andmeil on alates pealetungi algusest Aleppo idaosas surma saanud 290 inimest, enamik neist tsiviilisikud. Hukkunute seas on 57 last. Lisaks on valitsusvägede kontrolli all olevas Aleppo lääneosas ülestõusnute suurtükitules hukkunud 50 tsiviilisikut, nende seas üheksa last.
Venemaa pani laupäeval veto Prantsusmaa resolutsioonikavandile ÜRO Julgeolekunõukogus, mis kutsus õhurünnakuid Aleppos peatama.
Lääneriigid blokeerisid seejärel omakorda Moskva resolutsiooni, milles õhurünnakute peatamist ei mainita.


description: Iraagi eriväelased evakueerisid Mosulis käiva võitluse eesrindelt üle 1000 tsiviilelaniku. Samas on Ühinenud Rahvaste Organisatsioonilt tulnud viimastel päevadel teateid mitmetest ISISe korraldatud rünnakutest Mosuli ümbruses elavate tsiviilisikute pihta.

title: Mosuli ümbrusest evakueeriti üle 1000 elaniku

maintext:
Iraagi eriväelased on samuti alustanud tagasivallutatud aladel Mosulist idas puhastusoperatsioone. Selle käigus avastati ISISe rajatud tunnel, et võitlejaid ja varustust märkamatult linna ning sealt välja transportida.
Iraagi riiklikud väed koostöös kurdidega, šhiiitidega ja sunnivõitlejatega on moodustatud 25 000 sõdurist koosneva armeega pidanud ISISega Iraagi suuruselt teise linna Mosuli tagasivallutamiseks lahingut 17. oktoobrist saadik.